text:
Udin
- Se tu cirivis la scuadre di balon viôt Udinese Calcio
Udin e je la capitâl dal Friûl. E je logade intal Friûl centrâl, intune posizion strategjiche: e je une citât di plui di 98.000 abitants e po, ancje un centri di atrazion pai paîs ator ator. E je ancje cjâf lûc de omonime provincie, la plui grant par dimensions inte regjon Friûl-Vignesie Julie.
Tabele dai contignûts
- 1 Storie
- 2 Gjeografie
- 3 Frazions
- 4 Cuartîrs di Udin
- 5 Borcs, Contradis e Placis dal Centri citât
- 6 Monuments
- 7 Culture
- 8 Economie
- 9 Comunicazions
- 10 Manifestazions
- 11 Galarie fotografiche
- 12 Notis
- 13 Leams esternis
Storie[cambie | modifiche il codiç]
Nassude probabilmentri come insediament celtic, e fo slargjâde intal periodi di Rome. Tal indomàn dal crac dal Imperi, al restà dome un piçul centri sigurementri une vore mancul impuartant di Aquilee e Cividât.
Il prin document scrit che al fevele di Udin — in che volte clamade "Utinum" — al é dal 983. Tal 1223 la creazion di un marcjât aumentà la impuartance di Udin che e deventà la citât plui grande e plui impuartant dal Friûl, fin a deventâ sede dal Patriarcjât di Aquilee in gracie dal imperadôr Oton II. Intal 1420 e passà cul Friûl a le Republiche di Vignesie indulà che e restarà fin tal 1797 (famee storiche ascrite al patriziât Vignesian di riferiment tal periodi a je che dai Savorgnan, che il lôr blason al je, ancjemò vuê, steme stes de citât), an dal Tratât di Cjampfuarmit, cuant che e pasà sot de influence francese.
Cu la colade di Napoleon e la seguitive Restaurazion dal Congrès di Viene, intal 1813 e fasè part dal Ream Lombart-Venit, regjon dal Imperi Asburgjic. Il 1866 e je la date di anession al Ream di Italie. Tal mieç dal 1915 e dal 1917 Udin e fo capitâl de vuere. Podaspò de rote di Cjaurêt e fo ocupade dai Austro-Todescs par jessi liberade il 2 di Novembar dal 1918.
Ancje vie pal secont conflit mondiâl la citât di Udin e fo un impuartant lûc di vuere. Daspò dal 8 di Setembar dal 1943 la citât e fo ocupade dai soldâts todescs dal Tierç Reich e la liberazion e acjadè dome tal Avrîl dal 1945. Pai sacrificis e pe ande de popolazion, Udin e fo decorade cu la Crôs al Merit di Vuere pal prin conflit e cu la Medaie d'Aur al Valôr Militâr par la seconde vuere.
Gjeografie[cambie | modifiche il codiç]
Udin je logade intal mieç de planure furlane, ator di un cuel dominât dal cjistiel che al rive a 138 metris di altitudin sul nivel dal mâr.
Lis coordinadis gjeografichis e son: 46° 3'52.96"N 13°14'8.39"E
Frazions[cambie | modifiche il codiç]
-
-
-
-
-
-
-
-
-
-
-
-
-
Milignuf.JPG
Mulignûf
-
Cuartîrs di Udin[cambie | modifiche il codiç]
Cjavriis, Sant Domeni, Sant Pauli, Sant Roc, Vât, Vilaç dal soreli, Udin sud.
Division aministrative[cambie | modifiche il codiç]
Borcs, Contradis e Placis dal Centri citât[cambie | modifiche il codiç]
- Borc d'Olee (Via Aquileia),
- Borc Glemone (Via Gemona),
- Borc di Graçan (Via Grazzano),
- Borc di Cussignà (Via Cussignacco),
- Borc di Puscuel (Via Poscolle),
- Borc di Sant Lazar (Via Anton Lazzoro Moro),
- Borc di Sôre (Via Superiore),
- Borc di Vilalte (Via Villalta),
- Borc d'Isule (Via Giovanni da Udine),
- Borc di Praclûs (Via Pracchiuso),
- Borc di Trep (Via Treppo),
- Borc dai Roncs (Via Ronchi),
- Borc di Mieç (Via di Mezzo),
- Borc Bertaldia (Via Bertaldia),
- Borc di Viole (Via Viola),
- Borc di Cjastelan (Via Castellana),
- Borc di Sante Marie (Via Antonio Zanon),
- Borc di Sant Francesc (Via Beato Odorico da Pordenone),
- Borc di Bartolomio (Via Daniele Manin),
- Borc dal Fen (Via Cavour),
- Borc di Sante Luzie (Via Giuseppe Mazzini),
- Borc di Sant Cristoful (Via Bartolini),
- Contrade di Sante Justine (Via Divisione Julia),
- Contrade dal Spagnûl (Via Pietro Zorutti),
- Contrade dal Morarat (Via del Gelso),
- Contrade di Sante Marie dai Batûz (Via Bonaldo Stringher),
- Contrade dal Domo (Piazza Duomo),
- Contrade dai Fôrs (Via della Prefettura),
- Contrade di Sant Pieri Martar (Via Paolo Sarpi),
- Androne dai Ebreus (Vicolo Agricola)
PLACIS[cambie | modifiche il codiç]
- Zardin Grant (Piazza primo maggio),
- Place di Sant Jacum o Marcjât gnûf o des Jerbis (Piazza Giacomo Matteotti),
- Place Contarene o dal Vin (Piazza Libertà),
- Place dal Polam (cine Centrale),
- Place dai Lens (Piazza Girolamo Venerio),
- Place dai Grans (Piazza XX Settembre),
- Place dai Barnabîts (Piazza Giuseppe Garibaldi),
- Place dal Domo (Piazza Duomo).
Monuments[cambie | modifiche il codiç]
- Cjistiel
- Palaç dal Arcivescul, cun pituris dal Tiepolo
- Domo
- Templi ossari
- Glesie di Sante Marie in Cjistiel
- Basiliche de Sante Marie de Gracie
- Oratori de Puritât
- Loze dal Lionel
- Loze di San Zuan
- Torate dal orloi
Culture[cambie | modifiche il codiç]
Il Teatri Gnûf Zuan di Udin al è il plui grant teatri de citât; al è stât screât il 18 di Otubar 1997, e al à 1.230 puescj. Al è un progjet dal inzegnîr Giuliano Parmegiani e dal architet Lorenzo Giacomuzzi Moore.
cines di Udin:
- Visionario
- Centrale
- Diana
antîcs:
- Ariston
- Capitol
- Cristallo
- Ferroviario Ipolito Nievo
- Odeon
- Puccini
Multisale:
- Cinecity (Pradaman)
- Cine Città Fiera (Martignà)
Scuelis[cambie | modifiche il codiç]
Primariis:
I circul:
II circul:
III circul:
IV circul:
Secondariis di prin grât:
- Alessandro Manzoni
- Enerico Fermi
- Giuseppe Ellero
- Zuan Batiste Tiepolo
- Pacifico Valussi
- Guglielmo Marconi
- Giusto Bellavitis
- Uccellis
- Jacopo Tomadini
- Bearzi (P)
- Gaspare Bertoni (P)
- Dimesse (P)
- The Udine International School (P)
Secondariis di secont grât:
- Liceu classic "Jacopo Stellini"
- Liceu sientific "Giovanni Marinelli"
- Liceu sientific "Nicolò Copernico"
- Liceu linguistic, pedagogjic-sociâl, des siencis sociâls "Caterine Percude"
- Liceu pedagogjic-sociâl, classic european, coreutic "Uccellis"
- Istitût tecnic comerciâl "Antonio Zanon"
- Istitût tecnic comerciâl "Cecilia Deganutti"
- Istitût tecnic industriâl "Arturo Malignani"
- Istitût tecnic par gjeometris "Gian Giacomo Marinoni"
- Istitût profesionâl pai servizis comerciâi "Bonaldo Stringher"
- Istitût profesionâl pa la industrie e l'artesanât "Giacomo Ceconi"
- Istitût di Art "Giovanni Sello"
Economie[cambie | modifiche il codiç]
Comunicazions[cambie | modifiche il codiç]
STRADIS[cambie | modifiche il codiç]
NORD[cambie | modifiche il codiç]
- S.P. 4 "TRESEMANE", che e continue te S.S.13 "PONTEBANE" viers TARVIS, AUSTRIE
- S.P. 49 "OSOVANE", viers OSÔF
- S.P. 15 "DI FAEDIS", viers PAULÊT, FAEDIS
- S.P. 38 "DAL CUARNAP", viers NIMIS
OVEST[cambie | modifiche il codiç]
- S.R. 464 "DI SPILIMBERC", viers SPILIMBERC, MANIÀ
- S.S. 13 "PONTEBANE", viers PORDENON, VIGNESIE
- S.P. 59 "DI BREÇÀ", viers BREÇÀ (MURÙS)
- S.P. 52 "DI SEDEAN, viers SEDEAN
- S.P. 89 "DI CJAMPFUARMIT",
- S.P. 99 "DI BASILIAN", viers GURICIZ (CODROIP)
SUD[cambie | modifiche il codiç]
- S.R. 352 "DI GRAU", viers GRAU
- S.R. 353 "DE BASE FURLANE", viers MUÇANE, che e continue S.R. 354 "DI LIGNAN", viers LIGNAN
- S.R. 56 "DI GURIZE", viers GURIZE, e continue S.R. 305 "DI REDIPUE" E S.S. 14 "DE VIGNESIE JULIE" viers TRIEST
- S.P. 94 "DI BICININS", viers BICININS, ONTAGNAN (GONÂRS)
- S.P. 2 "DI PERCÛT", viers TRIVIGNAN, TAPOIAN
EST[cambie | modifiche il codiç]
- S.R. 54 "DAL FRIÛL" viers CIVIDÂT, SLOVENIE
- S.P. 37 "DI PRADAMAN" viers PRADAMAN, LOVARIE
- S.P. 48 "DI PREPOT" viers PREMARIÂS,PREPOT
CIRCONVALAZION[cambie | modifiche il codiç]
S.S.13 tangjenziâl ovest jessudis:
- UDIN NORD (S.P.49)
- UDIN STADI FRIÛL
- UDIN VIE MARTIGNÀ (S.R.464)
- UDIN VIÂL MONSIGNÔR NOGARA
S.S.676 tangjenziâl sud di Udin jessudis:
- UDIN VIE POPONE
- TANGJENZIÂL SUD
- Z.I.U.-Z.A.U. (S.P.94)
AUTOSTRADIS[cambie | modifiche il codiç]
jentradis te A23 "Alpe Adria":
- UDIN NORD, al km.26, tal comun di Tavagnà
- UDIN SUD, al km.13, tal comun di Puçui
FERADIS[cambie | modifiche il codiç]
- UDIN - VIGNESIE
- UDIN - ÇARVIGNAN
- UDIN - TRIEST (vie GURIZE)
- UDIN - CIVIDÂT
- UDIN - TARVIS
- Colegaments direts
- Trens regjonâi par:
- VIGNESIE SANTE LUSSIE vie Pordenon (durade 1:49), 28 trens al dì (9,10 eur.)
- TRIEST CENTRÂL vie Gurize (durade 1:08), 24 trens al dì (7,25 eur.)
- TRIEST CENTRÂL vie Çarvignan-Acuilee-Grau (durade 1:02), 4 trens al dì (6,20 eur.)
- ÇARVIGNAN-AQUILEE-GRAU (durade 0:26), 10 trens al dì (2,75 eur.)
- TARVIS BOSCVERT vie Cjargne (durade 1:15), 4 al dì (7,25 eur.)
- CJARGNE (durade 0:38), 10 al dì (3,30 eur.)
- CIVIDÂT (durade 0:19), 25 trens al dì (2,30 eur.)
- EuroStar Alte Velocitât FrecciArgento par Rome (durade 5:23)(80eur; prime classe 106eur)
- fermadis: Pordenon, Conean, Trevîs centrâl, Vignesie Mestre, Padue, Ruvì, Ferare, Bologne, Florence e Rome Termini
- EuroStar City FrecciaBianca par Milan (durade 4:15)(43eur; prime classe 60,50eur)
- fermadis: Pordenon, Sacîl, Conean, Trevîs centrâl, Cjastelfranc, Citadele, Vicenze, Verone Puarte Gnove, Pescjere, Bresse di Milan, Milan centrâl
- InterCity Notte par Napul (durade 12:38)
- fermadis: Codroip, Cjasarse, Pordenon, Sacîl, Conean, Trevîs, Vignesie Mestre, Vignesie S.Lusie, Padue, Termis Euganeis-Abano-Montegrotto, Monselice, Ruvì, Ferare, Bologne centrâl, Arezzo, Terontola-Cortona, Chiusi-Chianciano Terme, Rome Tiburtina, Formia, Napul centrâl
- EuroNight par Wien Westbf, vie Salisburc (durade 9:19)(49eur.)
- 3 corieris al dì par Villach Hbf dulà che si cjape il tren par Wien Meidling (durade 6:13)
- Trens regjonâi par:
Manifestazions[cambie | modifiche il codiç]
- Friûl DOC (Friuli DOC) - riviste enologjiche e gastronomiche dai prodots dal Friûl, che al intraven un fin de setemane al an, a la metât di Setembar
- Udin al pedale (Udine Pedala) - corse in biciclete ator par Udin
- Far East Film Festival - riviste di cines orientâi, che e si displee ae fin di Avrîl
- Maratonine Citât di Udin (Maratonina città di Udine) - Gare internazionâl di mieze maratone
Galarie fotografiche[cambie | modifiche il codiç]
Notis[cambie | modifiche il codiç]
- ↑ Dati 2008 anuari statistic Comun di Udin
Leams esternis[cambie | modifiche il codiç]
- (furlan) Pagjine dal comun par furlan
- (talian) Pagjine dal Udinês par talian
- (furlan) Cjançon dal Udinês par furlan


c: text/html

text:
29 giugno 2007
Apel di firmâ e mandâ al Comitât 482
Jo lu ai za fat
PE DIGNITÂT E PAL AVIGNÎ DE LENGHE FURLANE
PAI DIRITS DI DUTIS/ DUCJ
A undis agns de Leç Regjonâl n.15 dal 1996 e a cuasi vot di cuant che e je stade fate buine la Leç 482 dal 1999, i timps a jerin e a son madûrs par un proviodiment di bande de Aministrazion regjonâl dal Friûl Vignesie Julie che al tegni cont cun serietât dal impuartant argoment dai dirits linguistics dai citadins che a fasin part de comunitât linguistiche furlane.
Un proviodiment che al compuarti il coordenament e la razionalizazion des normis che a son in cheste materie, cul fin di rindi cierte e eficace la tutele, tignint cont dal detât costituzionâl e dai documents di indreçament sedi de Union Europeane sedi dal Consei de Europe. E che al consideri cun di plui il caratar de presince de comunitât di lenghe furlane tant che fonde pe stesse esistence de Regjon autonome a statût speciâl Friûl Vignesie Julie.
Magari cussì no, juste ae fin di un iter che al puartave a sperâ ben, la Zonte regjonâl e à licenziât un dissen di leç che al jentre in plene contradizion cu lis dibisugnis parsore marcadis, e ancje cu lis liniis di indreçament fatis buinis pôc timp prime e cul test consegnât de Comission di esperts, clamâts a prontâlu.
Chest Ddl si palese a clâr incostituzionâl in ciertis sôs parts e cence coerence interne; si è intervignûts cul sisteme dal taie e incole mudant un test, chel de Comission di esperts, dât dongje in maniere coerente e meditade.
Si è cun di plui lâts indenant cul pleâsi in maniere no spietade denant di une impostazion che e cubie ignorance provinciâl, sborfade cu la tecnocrazie e l’eficientisim, e un nazionalisim talian che nol rive a concepî il pluralisim linguistic e culturâl. Altri che risoluzions dal Parlament european, altri che Cjarte europeane des Lenghis regjonâls o minoritariis o Convenzion cuadri des minorancis nazionâls! Chi o sin ae solite culture de Italietta dal Vot-Nûfcent.
Par chel che al rivuarde la funzionalitât, no un dai problemis presints, començant di chel scolastic, a son disgredeâts cun chest test. Al contrari ae confusion si zonte confusion: te scuele, tai uficis publics, tal cjamp dai media, e v.i.. Si ignore la pussibilitât di fâ de lenghe furlane un element di inovazion, creant professionalitâts e puescj di vore cualificâts.
Il cuadri gjenerâl che si olme al è fintremai chel di un tornâ indaûr, di un meti in discussion i elements di politiche linguistiche inviâts in chescj dîs agns: si gjave fuarce parfin aes normis relativis al ûs de grafie uficiâl.
Dut chest cul subordenâ in mût pesant lis sieltis di politiche linguistiche, che a compuartin une serie di cognossincis specifichis, aes variazions de politiche tout court, parcè che l'organisim di politiche linguistiche al sarès la stesse Zonte regjonâl. Cualsisei riferiment al model galês, declarât tant che ispiradôr di chest test, al pues someâ fintremai une provocazion par cui che al cognòs pardabon i risultâts grues otignûts de politiche linguistiche in Gales
Ae fin, se e je vere, come che e je vere e come che al è stât declarât dai massims esponents de Zonte, che lis lenghis furlane, slovene e gjermaniche a son la fonde de autonomie e de specialitât regjonâl, une leç metude dongje in chest mût e je un atac diret ai motîfs che a rindin plausibile la esistence dal Friûl Vignesie Julie; sedi parcè che a ‘ndi inderede la coesion sociâl, sedi parcè che e gjave argoments par contradî cui che nol viôt motivazions reâls par mantignî la sô specialitât tal cuadri des regjons talianis.
In ogni câs vê judizi al vûl dî tornâ indaûr des decisions faladis, scancelant chest Ddl.
Il test consegnât de Comission di esperts al è un bon test, ni visionari ni estremist; ae Zonte e a dutis lis fuarcis politichis o disìn che di chest si à di tornâ a partî, par miorâlu e rindilu plui eficaç, calcolant ancje i aspiets inovatîfs contignûts tes propuestis di leç su la scuele presentadis ae VI Comission e tignint presint la sô finalitât: la tutele e la promozion de lenghe furlane.
Aes democratichis e ai democratics di ogni paîs e localitât, a cui che al à a cjâr, parie cun ducj i dirits, i dirits linguistics, in mût indipendent de sô marilenghe o de lenghe che al dopre, ur domandìn di sotscrivi chest apel, discjamâlu di Internet, fânt copie, discutilu in public. O fasarìn parie un bon servizi al pluralisim linguistic, patrimoni preziôs di dute la umanitât.
com482@libero.it Comitât – Odbor – Komitat – Comitato 482
28 giugno 2007
Consei comunâl a Maian
Jo o ai presentât cualchi interogazion che us metarai dentri tai coments.
Intant us anticipi dome i argoments domandâts:
- cuestion dal incuinament di Sant Liseu
- internet e aministrazion publiche
- interreg e plurilinguisim
- cuel dal fum
Ancje chest al sarà un consei comunâl une vore lunc.
27 giugno 2007
I amîs dal Faf
Come che o viodês te foto, ur ai ancje consegnât il numar de Patrie dal Friûl dedicât a pre Toni.
26 giugno 2007
Vuê o jeri a Triest in audizion de Comission VI
O ringrazii la Comission VI pe ocasion che nus dâ di fevelâ e dî la nestre su lis propuestis di leç pe tutele de lenghe furlane. Ma dopo i ringraziaments o scuen ancje manifestâ dut il gno malstâ par cheste situazion.
Lu dîs parcè che se jo o fos responsabil di ce che al è stât fat cu la propueste di leç 257 "Norme per la tutela, valorizzazione e promozione della lingua friulana" (propueste de Zonte Illy, ndr) mi sintarès ridicul e mi vergognarès.
Sedi pe metodologjie che prime si da une incjarie a un grup di esperts che di agns a lavorin tal setôr e dopo si fâs dut altri, sedi pal risultât dal test che cussì come che al è, dopo che il test origjinari dai esperts al è stât parât a tocs cu la manarie e cul bisturi, nus puartarès indaûr a prime dal 1996.
Su lis cuestions juridichis, che dal sigûr a son stadis frontadis ancje vuê di matine, mi fermi su la cuestion de lenghe standard e des varietâts. Jo o feveli la mê varietât di Maian, ma cuant che o ai di scrivi, o dopri la lenghe normalizade che o ai imparât dai libris. Anzit propit di cuant che o ai imparât lis regulis par scrivi o ai imparât a cognossi e a preseâ dutis chês altris feveladis locâls che prime no cognossevi. E duncje vê une uniche lenghe scrite nol è un probleme, ma anzit un vantaç ancje pes feveladis locâls che sot di chest "cuviert" a son plui protetis. E lu dîs ancje come operadôr linguistic che ogni dì sul teritori al è usât a vê a ce fâ tra lenghe fevelade e lenghe scrite.
Dut câs, tornant aes propuestis di leç, ancje se la cuestion e je gjenerâl, mi permet di fevelâ in particolâr de scuele e o invidi il Consei a cjapâ in considerazion une propueste ben precise: jo o concuardi cu la posizion esprimude de propueste sotscrite dai Conseîrs Violino, Guerra, Baiutti e Zorzini, par un inseriment curiculâr dal insegnament de lenghe furlane a scuele. Dome cussì si varà un risultât. E a chest proposit us lei une relazion che cualchi an indaûr al veve fat il nestri diretôr pre Toni Beline, fevelant propit de impuartance dal insegnament de lenghe locâl a scuele: "La impuartance de scolarizazion inte lenghe dal cûr" (e jù che o ai let dute la relazion, cirche 25 minûts di intervent)
Dut l'intervent al è stât par furlan.
25 giugno 2007
La Zonte Illy nus taie la lenghe!
La Regjon e veve nomenât une Comission di esperts pe scriture di chest dissen di leç, ma il test fat bon de Zonte Illy al è stât savoltât rispiet al origjinâl, cussì tant di risultâ un pas indaûr rispiet ae normative statâl e regjonâl in vore in dì di vuê. Lassant pierdi la cuestion metodologjiche (prime si nomene une comission e dopo si bute par aiar lis sôs conclusions), lis modifichis fatis a àn produsût un test incoerent e in cierts articui, adiriture anticostituzionâl.
Noaltris operadôrs linguistics o vin il "dovê" di informâ la int di ce che che al è daûr a sucedi, su cheste situazion che e met in pericul lis concuistis dai ultins 10 agns di politiche linguistiche. L'obietîf al è chel di rindi publiche la nestre proteste: i timps a son strets ma alc di pues inmò fâ. Cumò la discussion dal dissen di leç e passarà in Consei Regjonâl, e o volìn fâ capî a cui che al varà di decidi, ma ancje ae popolazion, che la uniche decision pussibile e je chê di aprovâ il test origjinâl, così come che al è stât formulât de Comission di esperts.
Chest document, che o cjatais chi sot, al è stât firmât no dome di operadôrs linguistics furlans, parcè che il probleme al è regjonâl, nol rivuarde dome la lenghe furlane ma dute la politiche linguistiche dal Friûl-Vignesie Julie, e dut il sisteme des minorancis linguistichis regjonâls.
UNE PROPUESTE INDECENTE
Ta chestis setemanis la Zonte Illy e à fate buine une propueste di leç regjonâl che e varès di conventâ a tutelâ la lenghe furlane, rinfuarcint e integrant la Leç 15 fate buine de Regjon F.V.J. tal 1996.
O doprìn il condizionâl parcè che, par come che le viodìn nô, no je vere che si trate di une leç che e permetarà di miorâ la situazion de nestre marilenghe.
Noaltris operadôrs linguistics, che o lavorìn tai ents locâi e teritoriâi, e che ogni dì o vin a ce fâ cu la situazion dificile che la lenghe furlane e je daûr a vivi, o crodìn che la lenghe furlane e vedi bisugne di intervents seris e no di sflocjis!
Une propueste di cualitât e jere stade preparade di un grup di esperts che a vevin lavorât par mês, metint dongje un test che al leve te direzion juste: afermazion dal dirit di podê doprâ il furlan in ogni situazion; la presince di un orghin tecnic responsabil de politiche linguistiche regjonâl (ARLeF) che al varès vût di lavorâ cun serietât e continuitât; une scuele metude finalmentri tes condizions di podê dâ une istruzion plurilengâl ai nestris students, come che za e previôt la Leç statâl 482/99... E la liste des riformis positivis e varès podût lâ indevant inmò.
Invezit NO! Parcè che la Zonte Illy e à fat capî che chestis robis lis judiche “masse” pe nestre lenghe, e e à decidût di butâ par aiar il lavôr di mês e mês di int che e lavore di agns a pro de lenghe furlane, e di intervignî in maniere pesante sul test!
Noaltris operadôrs dai sportei linguistics o vin confrontât i doi tescj e si sin rindûts cont che, se ta chescj agns a jerin stâts fats tancj pas indevant, cun cheste gnove propueste di leç il Friûl al fasarès un salt indaûr di passe 10 agns: e je stade fintremai taiade la definizion dal ûs de lenghe furlane come di un dirit!
Il nestri interès nol è politic, ma al è chel di tecnics che a lavorin intal setôr de promozion linguistiche, cussients des problematichis che a son tal meti in vore lis normis di tutele, ma convints che si à di lâ indevant e no indaûr.
Ce che al à stât fat bon de Zonte regjonâl nol va ta chê direzion. Si trate di un pas indaûr rispiet ae leç statâl di tutele des minorancis linguistichis e ancje rispiet ae politiche europeane ta chest setôr.
Al è ancjemò timp par comedâ i erôrs fats e par chest e je bisugne che il Consei regjonâl al torni sul test de propueste fate indenant dai esperts. Al è impuartant l'impegn di ducj par lâ ta cheste direzion e par convinci i conseîrs regjonâi a cjapâ cheste strade.
Se cussì nol ves di jessi, al è ben che ancje lôr si visin che ca di cualchi mês si varà di lâ a votâ, e i furlans a varan di meti sul plat de belance ancje l'impegn che lis fuarcis politichis, sedi a centriçampe sedi a centridrete, a àn metût par difindi la lenghe furlane e dut il patrimoni plurilengâl, unic vêr element che al justifiche e che al fonde la specialitât de nestre regjon.
Forsit lis elezions no si vincin dome cu la tutele linguistiche, ma i nestris politics a àn di rindisi cont che, cence i furlans e il furlan, al è facil pierdilis.
Alessandro Carrozzo, sportelist di lenghe furlane
Christian Romanini, sportelist di lenghe furlane
Elena Zanussi, Ex sporteliste di lenghe furlane
Federica Angeli, sporteliste di lenghe todescje
Federica Mecchia, sporteliste di lenghe furlane
Isa Dorigo, sporteliste di lenghe furlane
Laura G. Lazzara, sporteliste di lenghe furlane
Lorena Zuccolo, sporteliste di lenghe furlane
Maria Grazia Lacovig, sporteliste di lenghe furlane
Maurizio Biasizzo, sportelist di lenghe furlane
Priscilla De Agostini, sporteliste di lenghe furlane
Rosalba Della Pietra, sporteliste di lenghe furlane
Rossella Malisan, sporteliste di lenghe furlane
Sara Cuomo, Ex sporteliste di lenghe furlane
Sara Maieron, sporteliste di lenghe furlane
24 giugno 2007
Il timp parsore il Friûl
Al sarès biel che ancje i gjornâi di chi a doprassin chest servizi in lenghe, stant che al è dut pront e no ur costarès nuie: cumò no son scusis.
Jo lu ai metût tai leams chi in bande a çampe.
23 giugno 2007
Leç di tutele e efiets economics
Une cunvigne sui efiets economics e ocupazionâi
des leçs di tutele pe lenghe furlane
martars ai 26 di Jugn a Colorêt di Montalban
Esperts e rapresentants des istituzions
clamâts a confrontâsi de cooperative Serling
Ce vuelial dî invistî te tutele de lenghe furlane? Otignî risultâts linguistics o ancje ricjadudis concretis pal teritori in direzion di un so disvilup economic? A chestis domandis e cirarà di rispuindi la cunvigne «Efiets economics e ocupazionâi des leçs di tutele pe lenghe furlane», inmaneade de cooperative Serling in colaborazion cul Servizi pes Identitâts linguistichis de Regjon Friûl Vignesie Julie e cul patrocini de Comunitât culinâr dal Friûl, che si tignarà martars ai 26 di Jugn, li de sale cunvignis dal cjistiel di Colorêt di Montalban, tacant des 9 e mieze di matine e vierte a ducj i interessâts. A vignaran presentâts i risultâts di une ricercje puartade indevant de Serling sui efiets economics e ocupazionâi de tutele dal furlan, a saran ospits che a presentaran la situazion ocupazionâl e economiche derivade de politiche linguistiche in Catalogne, in Gales, in Sardegne e li dai ladins des Dolomitis, a intervignaran alts rapresentants des istituzions e des realtâts plui interessadis par chest aspiet in Friûl, par esempli di chei ents che a gjestissin une part significative dai fonts publics a pro dal furlan o che a rivin a vê lavoradôrs dipendents inte lôr ativitât pe marilenghe.
Une riflession necessarie intun moment culminatîf pal avignî de lenghe furlane. A son aromai plui di dîs agns che si pues dî che e je tacade une politiche linguistiche pal furlan poiade des istituzions publichis: al è dal 1996, di cuant che la Regjon Friûl Vignesie Julie e à fate buine la leç 15/96. Po dopo e je rivade la leç 482/99 dal Stât.
«Fâ politiche linguistiche – al dîs Alessandro Carrozzo, president de cooperative Serling – al vûl dî spindi, o miôr invistî, bêçs publics par vê un risultât: tal nestri câs, al à di jessi il recupar de lenghe furlane, che si oten cun obietîfs tecnics. Tra chei plui imediâts si à di meti: fissazion de ortografie e de lenghe di riferiment, elaborazion di struments linguistics tant che dizionaris e coretôrs, publicazion di tescj di cualsisei sorte par furlan, elaborazion di struments didatics, insegnament tes scuelis, emission di programs radiofonics e televisîfs, ûs dal furlan te aministrazion publiche, in pocjis peraulis dut ce che al covente par fâ cressi il corpus e il status».
In chescj agns, intune maniere o intune altre, si è rivâts a diviers obietîfs tecnics di chei metûts in liste, ma i risultâts si otegnin cu lis personis e lis personis a puedin lavorâ ben se a son lis cundizions economichis e professionâls par stâ sigûrs e par cressi. In struc, par Carrozzo: «I bêçs publics invistîts te lenghe furlane no àn dome di puartâ risultâts linguistics, ma ben – e propit par garantî une cualitât di chei risultâts e un sparagn des risorsis – a àn di vê ancje efiets economics e ocupazionâi». Daûr di chescj resonaments la cooperative Serling, che e sta sù propit su la professionalitât dai operadôrs linguistics dal furlan e che par cumò e rive a tignî cuatri lavoradôrs dipendents stabii, e à organizât la cunvigne a Colorêt di Montalban.
Chest il program: si tacarà aes 9 e mieze di matine cui salûts des autoritâts – il president dal Consei regjonâl, Alessandro Tesini; l’assessôr pes Identitâts linguistichis e culturâls, Roberto Antonaz; il president de Arlef, la Agjenzie regjonâl pe lenghe furlane, Lorenzo Fabbro; il president dal consei di aministrazion de Comunitât culinâr dal Friûl, Lorenzo Cozianin –, si passarà po al aprofondiment dai efiets economics e ocupazionâi de planificazion linguistiche in Friûl – presentâts di Linda Picco de cooperative Serling – e in altris comunitâts linguistichis minorizadis in Europe: di chê galese e di chê catalane e fevelarà Maite Puigdevall, linguiste dal Ciemen, il Centri internazionâl pes minorancis etnichis e lis Nazions di Barcelone; de realtât de Val di Fasse Sabrina Rasom, linguiste coordenadore dal Ufici di politiche linguistiche e culturâl de Comunitât di Fasse; Diego Corraine, espert di politichis linguistichis, al scrutinarà la situazion de Sardegne.Daspò il gustâ, aes 2 e mieze daspomisdì, spazi ai intervents dai rapresentants des istituzions cun plui personâl dipendent in relazion cu la lenghe furlane: pe Regjon Friûl Vignesie Julie al fevelarà il diretôr dal Silce, il Servizi pes Identitâts linguistichis e coregjonâi tal forest, Marco Stolfo; pe Provincie di Udin William Cisilino, dirigjent de Unitât operative lenghe furlane e altris identitâts storichis; pe Provincie di Gurize la assessore aes Comunitâts linguistichis Roberta Demartin; pe Universitât dal Friûl Alessandra Burelli dal Cirf, il Centri interdipartimentâl di ricercje su la culture e la lenghe dal Friûl. Po dopo a cjaparan la peraule – tant che rapresentants des struturis privadis cun plui personâl dipendent in relazion cul furlan – Feliciano Medeot, diretôr de Societât Filologjiche Furlane; Antonio Buiani, president de societât cooperative Informazion Furlane; Alessandro Carrozzo, president de cooperative Serling. I ultins intervents a puartaran la atenzion dai scoltadôrs su lis prospetivis pe lenghe furlane tal mont de scuele – e intervignarà Rosalba Perini dal Ufizi scolastic regjonâl – e tal setôr dai uficis, in particolâr pai operadôrs linguistics di sportel, di chest e fevelarà Federica Angeli, operadore dal Silce. Lis conclusions de cunvigne lis fasarà Ernesto Liesch, espert di problematichis legjislativis e aministrativis tal setôr culturâl.
Belenos e la tradizion di Sant Zuan
22 giugno 2007
Fieste dal Pressut
Pe inaugurazion e je stade clamade Valeria Marini, che in cont di pressuts mi pâr che no sin mâl... ;-)
21 giugno 2007
Grazie a Carlo e Luca!
Compliments a Carlo Della Vedova e Luca Peresson che a àn fat un lavôr bielon e emozionant.
Te foto Carli cu la videocjamare e Luca impegnât te interviste.
Grazie Carli e grazie Luca par dut ce che o vês fat e par vêmi dade la ocasion di partecipâ a chest progjet! Grazie grazie grazie: mi vês fat un grant regâl, ma soredut lu vês fat a ducj i furlans!
Us visi che o podarês viodi "Farcadice: Umkomaas (Sudafriche)" a Felet ai 8 di Avost tal parc de Vile dai Tinins, in ocasion de iniziative di Cine sot des stelis. Us spieti a Felet.
20 giugno 2007
Viaç te fede e tal mît
La Odissee di Omêr Joibe ai 21 di Jugn aes 20.30
Odissee
Caricato da christianromanini
Par secui Omêr al è stât un pont di riferiment fis pe leterature ocidentâl. Inte vision tradizionâl de culture, cun Omêr e tache la leterature greghe, e tache la leterature classiche, e tache la leterature europeane. I grêcs par prins a ricognossevin in Omêr la lidrîs no dome de lôr epiche, ma di dute la lôr civiltât. La traduzion de Odissee par furlan, fate di Sandri Carrozzo e Pierluigi Visentin e je la prime opare classiche voltade dute par furlan dopo che il gurizan Bosizio al veve voltât la Eneide par furlan tal Sietcent.
Sandri Carrozzo al è laureât in letaris classichis e al à frecuentât diviers cors specifics par tradutôrs e par lessicolics in lenghe furlane. Al à insegnât e al insegne in cors di lenghe furlane un pôc par dut il Friûl.
Discjame il file dal sfuei informatîf.
Prime de presentazion a saran distribuîts i atestâts ai corsiscj che a àn frecuentât il cors di lenghe furlane "Cemût si scrivial?"
19 giugno 2007
21e BIKER FEST:
IL PLUI SPETACOLÂR RADUN MOTÂR IN EUROPE
La edizion 21 de Biker Fest, il plui spetacolâr motoradun european, si davuelzarà dai 21 ai 24 di Jugn li de aree de Mont çoncolan, in comun di Sudri (Udin); un event storic, une manifestazion uniche tal so gjenar che, di an in an, e continue a clamâ dongje a ogni edizion desinis di miârs di personis che a rivin di ogni bande dal mont (chest an a saran ospits dai Stâts Unîts, Canadà, Australie, Santo Domingo, ma ancje de Russie, Ucraine e Moldavie). Il puest dal incuitri ideâl di ducj i motârs europeans, a cjaval di chopper, custom, naked o streetfighter che a sedin, un univiers colorât, un mont par so cont che si torne a cjatâ e al devente protagonist par cuatri dîs par an, dîs fats di incuitris internazionâi, novitâts, curiositât, musiche, amicizie, fradilance e solidarietât.
Il Bike Show al previôt i premis plui siôrs mai metûts in pali intun Bike Show european e la partecipazion dai plui impuartants costumizers internazionâi. Ta cheste edizion a saran ufierts 3 viaçs ae Bike Week di Daytona 2008 e altris premis bielons ai proprietaris des miôr motos tes categoriis Chopper U.S. Engine, Custom U.S. Engine, Chopper, Custom, Bobber, Café Racer, Naked, Streetfighter, Classiche, Full Dresser, Speciali e Best in Show. Dal 1996 fin vuê a son stâts distribuîts sîs viaçs complets e disesiet biliets di avion, cun destinazion la Bike Week di Daytona, in Floride.
Ancje par chest an la lotarie e met in pali une sflandorose Honda Shadow Spirit 750! Pal passât a son stadis vinçudis ae lotarie siet H-D Sportster, dôs Yamaha Drag Star, une Moto Guzzi Breva, une Moto Guzzi California Special, dôs Custombike, trê Honda Shadow 750 e une Kymco. Cun di plui la HONDA Italia Uficiâl e sarà presint par ufrî al public demo ride cun ducj i gnûfs modei e cors di vuide sigure par ducj, comprindûts i minôrs di etât.
Chest an ancje ARCTIC CAT cui siei Quad multiûs al darà la pussibilitât di provâ i siei innomenâts cuadriciclis.
Come simpri la colone puartant di chest event e sarà la musiche: di agns a montin sù sul palc band e personaçs innomenâts tant che Ronnie James Dio, Kim Brown, Creedence Clearwater Revival, Status Quo, Uriah Heep, Dr. Feelgood, Sweet, Alvin Lee, Whitesnake, Motörhead, Soon, Rats, Yardbirds, Animals, Canned Heat, Wishbone Ash, Blues Pumpm, Alex Sure Band, Trutz “Viking” Groth, Ten Years After, Kim & The Cadillacs, Saxon, Twin Dragons e Tony Martin (Black Sabbath), Andrea Braido, Uli Roth degli Scorpions e Jaime Dolce... Sieltis che a pescjin tai stîi e tai ritmis classics dai mestris mondiâi e fûr di discussion dal Rock e dal Blues.
Ancje chest an la Fieste dai Motârs a viodarà protagoniste la musiche cun Paul Di’ Anno, il prin cantant dai Iron Maiden,e cun tantis tribute band di Rock Heavy Metal (cjale il program).
Come di tradizion de Fieste dai Motârs, no mancjaran lis spetacolârs e entusiasmantis esibizions dai Dragster, dai Stunt Men Internaziozâi, cul famôs Ricky Angerer (D) e dal Motocross Freestyle cui FMX International (I) come ancje i spetacui acrobatics, i divertents bike game, ma a saran ancje i esuberants Burn Out di Udo Bracht (D), kart, ape race, trike, sidecar e un contest pai motoveicui plui stranis... No mancjaran ancje lis elezions des Miss, il sexy bike show internazionâl cun Justine, i cors di vuide sigure, e vie indevant. Spazi ancje pai passionât di aerografie e tatuaçs; e po cetancj barachis par compra di dut: dai vistîts di piel ai ogjets indians, dai cjapiei ai acessoris par moto e tant tant di plui.
Par cui che al ame i viaç e la discuvierte di altris popui, ae Fieste dai Motârs a podarà cjatâ diviers motocicliscj che par cheste ocasion a contaran lis lôr entusiasmantis esperiencis di viaçs in ogni bande dal mont, de Indie ae Cine, de Irlande ae Siberie. Pai passionâts di culture indiane invezit e je une novitât assolude: pe prime volte la Fieste dai Mortârs e ospitarà une part dal museu storic sui natîfs di Americhe dal siôr Biscotti Enrico di Orvieto.
Events tal event
Cun di plui domenie a buinore al è di no pierdi la 12. US CAR REUNION, storic radun di machinis americanis, li che si podarà rimirâ cetantis machinis a “stars and strips”, che si esibiran ancje in garis di regolaritât (www.uscarreunion.it) e il radun nazionâl di RIVS – regjistri talian di veicui storics – al sarà presint cuntun stand di pueste, par dâ conseis su lis sigurazions agjevoladis pai veicui storics imatricolâts prime dal 1987.
Cun di plui al sarà pussbil partecipâ a ativitât di interès sociâl come chês inmaneadis dal Coordenament Mototocicliscj, de associazion DISMO (Dimensione Sigurece in Moto – Disabii in moto) e de Associazione Motociclisti Incolumi, che a sensibilizaran i presints su argoment sune vore seris e cjalts che a fasin patî il motociclisim e i motocicliscj disabii, come la sigurece su la strade, lis omologazions e lis patentis speciâls. Cun di plui, presints de Belgjiche, de Gjermanie e de Italie i pastôrs motârs protestants.
Us visìn che la Fieste dai Motârs e rapresente ancje une otime ocasion par fâ un san mototurisim e par cognossi miôr la Regjon che le ospite, il Friûl – Vignesie Julie (www.turismo.fvg.it). Di fat, logade tal cûr de Cjargne, e permet di visitâ localitâts di grant interès culturâl e naturalistic, museus e bielecis storichis e ancje di preseâ la innomenade tradizion enogastronomiche; par fâ vivi in maniere complete l'event, a saran inmaneâts zîrs turistics e enogastronomics. Pe prime volte chest an al sarà presint ae manifestazion www.terredimoto.it, sodalizi che al ponte al disvilup di un sisteme integrât tra events/aveniments tradizionâi di promozion e acet turistic e servizis e iniziativis studiadis di pueste pal turist su dôs rovedis, cu la finalitât di fâ cognossi lis particolaritâts teritoriâls, storichis e culturâls e la splendide morfologjie dal Friûl, midiant dal comun denominatôr de passion pes motos.
Altris comunicâts stampe specifics (ancje in altris lenghis), e ancje materiâl audio, video e fotografic, a puedin jessi domandâts al Ufici Stampe.
Par info diviersis e su Bike Show e Stand (+39) 0432.948777; fax (+39) 0432.948606
e-mail: info@bikerfest.it – sito web: www.bikerfest.com
GRANDE DISPONIBILITÂT di ALBIERCS
Par hotel e acet: +39/(0)433-778921 - info@albergodiffuso.org - (Albierc Difondût di Sudri);
Par hotel e acet e curis termâls (Termis di Darte): +39/(0)433.929290 – arta@infocarnia.org - (Carnia Welcome)
Par altris informazions turistichis e par mototuriscj: www.terredimoto.it – www.turismo.fvg.it
18 giugno 2007
Il Diari di Mauro Tosoni: Jugn
Cui che al à voie di vê une copie di cjarte al pues vignî a cjolilu li dal Sportel pe lenghe furlane di Tavagnà. Al è a gratis!
VTC in Cjargne: la trasmission di Marino Plazzotta
Cheste e je une pontade de rubriche televisive che e va in onde su la emitent che si cjape dome in Cjargne o su internet.
Jo i ai domandât a Marino di fâ la rubriche par cjargnel e no par talian e o speri tant che dopo di cheste pontade, al continui cussì!
17 giugno 2007
Par ridi cul gno amì Romeo
Romeo balonîr de Cjargne
Caricato da christianromanini
Fasìnsi une ridade scoltat un tocut in musiche che al à regjistrât tal so prin CD.
Cui che al volès vê i 2 CD (o cassetis) di barzaletis o il libri o invidâlu in cualchi sagre o fieste, o podês clamâlu al numar 043392437 o 3396639561.
Romeo al è a stâ a Dimponç, ma cu la Cinccent nol sta trop a vignî jù in Furlanie.
16 giugno 2007
In ricuart di pre Toni
Ogni volte che o pensi a lui, mi monte sù une rabie che no dîs.
Trop che al varès podût inmò dî e fâ, o ancje dome conseâ.
Il Friûl al è plui puar, ma la piês robe e je che no si rint cont.
La plui part de classe politiche si free dai furlans e magari cussì no i furlans no si rindin nancje cont... E sarà ancje vere che cul furlan forsit no si va ator pal mont, ma a di chei che a disin cussì jo o domandi, come che al à dit il pari di un gno amì, "Dulà vadial il Friûl cence la lenghe furlane?"
Pre Toni, met une man sul cjâf di chei che a àn di decidi pal nestri popul e fasiur une gracie par che si rindin cont che copant la nestre marilenghe, a copin il nestri popul.
Fasiural capî prin che al sedi masse tart!
15 giugno 2007
LA UNIVERSITÂT E CONSEGNE I ATESTÂTS
Si consegnaran vuê vinars ai 15 di Jugn, a misdì, inte sale dal Consei di Palaç Florio, in vie Palladio 8, a Udin, i atestâts di partecipazion ae cuarte edizion dai cors di lenghe furlane, prontâts dal Centri interdipartimentâl di ricercje su la culture e la lenghe dal Friûl (Cirf) de Universitât dal Friûl. A cjaparan part ae cerimonie il retôr Furio Honsell e la diretore dal Cirf, Piera Rizzolatti. Si previôt l'intervent dal president de Societât Filologjiche Furlane, Lorenzo Pelizzo, e dal vicepresident de cooperative Serling, Antonio Buiani, che a àn colaborât ae realizazion de iniziative.
La iniziative e je stade inmaneade cui fonts de leç 482/99 su la tutele des minorancis linguistichis storichis. I cors, gratuits e su cinc nivei, a son destinâts ai dipendents des aministrazions publichis, ma dut câs a son vierts a ducj i interessâts tant che uditôrs. L’obietîf dai cors al è chel di dâ continuitât di bande dal Ateneu ae formazion linguistiche di meti in vore tal ambient lavoratîf, e in particolâr, intai ents publics.
Gardoland: 3 dîs di sport e divertiment
14 giugno 2007
Furlan obligatori a scuele: une oportunitât par cressi
Jo o soi convint che fâlu jentrâ tal program scolastic come lenghe par insegnâ materiis diviersis (ûs veicolâr de lenghe) e ancje insegnâlu une ore par setemane, al fasarà cressi i fruts de nestre regjon cuntune oportunitât in plui.
Se lu dîs jo, forsit cualchidun mi da dal fanatic, ma provait a scoltâ Janez, che al sa 10 lenghis e sô fi (3 agns) al è za su la buine strade.
Un apel ai politics: scoltait chestis peraulis!!!
Grazie Janez!
furlan obligatori
Caricato da janez_si
13 giugno 2007
Piçulis grandis sodisfazions
Pauli Cantarut lu à clamât par domandâi un parê su Donald dal Tiliment, il radiodram in onde su Radiorai 1 regjonâl. Cualchi part di cheste interviste e je lade in onde îr intune trasmission di Tullio Durigon.
Un grazie a Elio De Capitani.
Interviste a Elio De Capitani
Caricato da christianromanini
12 giugno 2007
Compliments a lis frutis dal Volley
La scuadre di volley feminin di Maian e à vinçût il campionât di seconde division e il prossim an e zuiarà in prime: chi in bande la targhe premi pe vitorie dal campionât.
Compliments pal sucès! Bravis!
11 giugno 2007
10 giugno 2007
09 giugno 2007
Une flabe che mi à fat propit zirâ i cjarsons...
Prin che i disès alc, il cavron lu à cjalât e si è metût a ridi disinti “Mandi bec!”
Il mus, di grîs che al jere, al è deventât di ducj i colôrs e cidin cidin al à zirade la code e al è lât cun chê che al jere vignût.
Mi zirin i cjarsons cuant che il cavron i dîs “bec” al mus e inmò di plui mi zirin cuant che il mus i continue a lâi dongje a chel cavron che al varès dome di tasê e stâ peât tal tamar.
Ma chel che mi à fat zirâ di plui i cjarsons al è il vilan, che viodût a rivâ te stale il mus dut avilît i à dit “Sù su no stâ a avilîti”... Ma dopo invezit di dâi une legnade al cavron a pene che i capitave a tîr, il vilan al è lât a cirîlu e i à puartât une biele bale di fen di chel plui bon e profumât.
E chest a lis pioris no ur è lât masse ben e ancje a mi no mi plâs come finâl de flabe.
La miôr robe e sarès chê di dâi une legnade al vilan, al cavron e ancje al mus, ma stant che no si pues, cui mi judial a gambiâ il finâl de flabe e a inventânt un plui just?
08 giugno 2007
Donald sot procès
Dopo cualchi letare e cualchi comunicât sul gjornâl par criticâ la iniziative, cumò o ven a savê che martars la Rai e à clamât in radio i responsabii de produzion:
Donald dal Tiliment: opare di art o turpilocui? Interviste di Tullio Durigon cul autôr Stiefin Morat e Pauli Cantarut (Informazion Furlane, produzion). Al interven Elio De Capitani (regjist che al à ancje diret i "Turcs tal Friûl", Teatro dell’Elfo). Martars ai 12 di jugn Radiorai 1 (FVJ) a lis 13.30 (dopo la 22e pontade)
No je pâs par un puar razut: SANGO BASTART!
07 giugno 2007
Auguris E!!!
Congratulazions E. e une bussade!
06 giugno 2007
Zornadis furlanis a Traversetolo
O ringrazii la Pro Majano, che come simpri e je la vere anime des iniziativis dai rapuarts di amicizie cul comun emilian.
Jo o ai decidût di no lâ jù par une schierie di motivazions che o disarai ca di un pôc.
05 giugno 2007
Une brute notizie - inzornaments
Personalmentri no ai rivât a fâmi une opinion e une robe che mi à dât pardabon fastidi e je stade la maniere che la stampe e à gjestît chest câs. Se e fos vere al sarès ce sgrisulâsi, ma se no fos vere cualchidun al varès di metisi la man su la cussience e cjapâsi la responsabilitât di ce che al è stât scrit.
Jo o ripet: no doi judizis e o lassi che lis fuarcis dal ordin e la magjistrature a fasin la lôr part.
04 giugno 2007
Viaç te fede e tal mît
I mosaics di Aquilee – Aule Nord Joibe ai 07 di Jugn aes 20.30
I mosaics de Aule Nord, che si cjate sot dal tor de basiliche, a saran mostrâts in video-proiezion dilunc de conference. A tegnin i segrets di une vision particolâr dal cristianisim, chê gnostiche, e a insegnin cun simbui il percors che la anime e veve di fâ dopo de muart par tornâ intune cu la plenece di Diu. Il professôr Renato Iacumin al è rivât adore di cjatâ il sens di ducj chescj simbui, incrosant une analisi atente de iconografie, testemoneancis storichis e leterariis.
Par cognossi dut il program, fracait achì
03 giugno 2007
Sangoi a Colonia Caroya
Gnovis di Colonia Caroya
Caricato da friultv
Mi àn dit che a Colonia Caroya al è cualchi Sangoi, che al veve il nono che al jere partît di Maian. Cui sa se a Maian al è inmò cualchi so parint?
02 giugno 2007
Radio FM Comunicar
Radio FM Comunicar (Colonia Caroya)
Caricato da friultv
Cheste e je Radio FM Comunicar, la Radio di Colonia Caroya, un paîs furlan in Argjentine in provincie di Cordoba. O ai cognossût vie mail Claudio Roya che mi à invidât a fevelâ intune trasmission che si clame "Fuarce Furlans". Alore par vuê dopomisdì, aes 17.00, o spieti un telefonade intercontinentâl, sperant che il colegament nol vedi problemis.
Par scoltâ la Radio FM Comunicar e la trasmission Fuarce Furlans (aes 17.00 GMT +1): fracait achì.
Mandi ai Furlans ator pal mont e in particolâr a chei di Argjentine.
Fieste de Republiche
cun 12.717.923 vôts cuintri 10.719.284 e vincè la Republiche (1.509.735 a son stadis lis schedis no validis).
Di cheste sielte, tal 1948 e nassè la costituzion taliane che us invidi a lei, stant che li dal art. 6 e dîs che "La Republiche e tutele lis minorancis linguistichis cun normis di pueste".
01 giugno 2007
Donald dal Tiliment
Cheste conte che e dopre un furlan caraibic, miscliçât e imbastardît, e à fat un pôc di scjas, soredut di cuant che e je rivade in Radio su Radiorai.
Un lengaç colorît, sclet, trastolon che al semee che al vedi disturbât cualchidun, ma che invezit al dimostre che al è pussibil sperimentâ doprant la lenghe furlane. A mi mi plâs e us invidi, se no lu vês inmò fat, a leilu o a scoltâlu par Radio. Purtrop la Rai lu mande in onde a un orari dificil: ogni dì di lunis a vinars aes 13.30 ore furlane (GMT+1).
ps:
Piçule note linguistiche dedicade a Chiara, une mê amie che e sta in Egjit: cjapitul III, pagjine 8, e comparìs la peraule magjiche... "il migul".
VE CHI UNE BIELE RECENSION DI LAURIN ZUAN NARDIN

robotstxt: allowed

filter: keep


text:
TAIÂ, COLORÂ, CJANTÂ_ Un libri di taiâ, par vie che lis besteutis a puedin jessi taiadis e picjadis; un libri di colorâ, dulà che i dissens a son lassâts in part in blanc e neri, e un libri di cjantâ, lant daûr de vôs e des musichis pensadis a pueste di Tubet. Sierant i voi, scoltant dome la musiche – diferente par ogni situazion e che e va dal reggae al rap, passant pal funky – si pues imagjinâ lûcs reâi de nature e aspiets di introspezion e progjetualitâts. Si cjate ancje ce che lui al definìs «il vincul»: ven a stâi la idee che ancje par dâ dongje une rime, al covente un moment di riflession, dulà che si metin in vore memorie, sonoritâts e, parcè no, ancje metriche.
IL FURLAN DI DOPRÂ_ La decision di doprâ dome il furlan par chest lavôr e ven de volontât di presentâ la nestre lenghe tant che «prime sielte», e no dome un prodot che al sedi une copie di une robe za fate par talian. Al è just, secont Tubet, «che il furlan al vignedi doprât in maniere naturâl par alc che al vedi une utilitât pratiche; dome cussì si pues permeti a une lenghe di sorevivi».
Il libri al è di un formât grant, in cjarte penze, e, ancje se insom i fruts lu varàn dut taiât par costruîsi lis besteuits, ur restarà simpri une pagjine interie cul test di dutis lis cjançonutis. Il glimuç de cuviertine al è ancje il CD musicâl e si pues stacâlu e tornâ a tacâlu cence fastidis.
Dongje de Associazion El Tomât e je ancje la Ermes di Colorêt che, cul contribût de Provincie di Udin, a àn publicât chest lavôr metint dongje doi dai lengaçs che a plasin cetant ai fruts: chel colorât des imagjins e chel de gnove musiche furlane.


text:
31 agosto 2006
Thermorubriche mensîl di Setembar: la torbere di Cjasesole
La idee al sarès di rindi visitabil cheste aree cu la creazion di un biel percors che al jentri te torbere, cence ruvinâ l'ambient naturâl. Jo o pensavi a un percors su passarele in len tratât in autoclâf che e fasi dut il zîr de torbere e meti jù cualchi tabele informâtive (cualchidune e je za) e cualchi gabiot pe osservazion dai masurins, airons e ducj chei uciei di palût che a son alì. Ma al è un problemut: la regjon che e varès di fâ lis oparis alì no pues fâju fin che i terens a son privât e duncje e varès di comprâju. Ma se no mi visi mâl a son plui di 100 proprietaris e duncje no à inmò rivât a meti dacuardi ducj pe compravendite. Cumò cualchidun al disarà "Ma ce covential butâ i bêçs tal palût?"...
30 agosto 2006
Un cjanton dal gno paîs
29 agosto 2006
Dut un cine: BURIS martars ai 29 di Avost
Dopo dai sglavisn dai 24 di Lui, vuê si recupare tal zardin di Vile Tinin a Felet la serade di cine furlan (se al è brut timp, o lin in auditorium):
MASSIMO GARLATTI COSTA,
DUT INTUNE GNOT
Massimo Garlatti-Costa al nas ai 19.4.1969 a Udin. Daspò de lauree in Siencis Politichis e vê fat la "Scuola Ipotesi Cinema" di Ermanno Olmi al va in Grande Bretagne dulà che si iscrîf a la "Northern Media School" di Sheffield e al cjape il Master in Regjie e Senegjature. Finîts i studis al tache a lavorâ par diviersis cjasis di produzion indipendentis dal Ream Unît, pal canâl televisîf Channel 4 e par la BBC, e par chei al realize tancj films curts. Lis sôs produzions a son stadis mitudis in onde di une schirie di rêts televisivis e tancj siei films a son stâts selezionâts e premiâts di preseâts Festivals Internazionâi tant che il Festival du court métrage di Clermont-Ferrand, il Welsh International Film Festival, l'International Short Film Festival di Capalbio, il Raindance Films Showcase di Londre e altris. La sô ultime produzion in lenghe furlane e cjape dentri la schirie di microdocumentaris su la int e lis sôs passions, Int in Curt e il program musicâl SunsAtor ducj i doi realizâts pe RAI dal Friûl Vignesie Julie, ma prime di chescj al à realizât i trê documentaris che a saran presentâts vie par cheste serade.
21.15 Friûl viaç te storie (2004, 38') Il documentari su la storie dal Friûl des origjins ae fin dal Stât Patriarcjâl.
22.00 La Radio Libare dai Furlans Libars (2005, 28') La storie de radio libare dai furlans tes peraulis e i ricuarts dai protagoniscj di chescj 25 agns di programazion in marilenghe.
22.45 Grant finâl Pai plui grancj: BURIS (2000, 38') Tal 1997 Buris al jere un paîs che al jere daûr a disfâsi. I siei abitants a someavin destinâts a un futûr di disocupazion e rassegnazion e il paîs a une lente agonie. Ma la idee e perseverance di un dai siei fîs plui creatîfs a vevin di gambiâ la muse dal paîs par simpri …
Altris informazions su: comun di Tavagnà o www.buris.it
28 agosto 2006
A scuele di furlan
Anzit, us fâs une altre: in pratiche, se o met une volte par setemane une lezion, us plasial?
27 agosto 2006
Un comun piçul, ma cun ideis grandis
O aprofiti par saludâ il Sindic, Gabriele Contardo, e la zonte comunâl che intai ultins mês e je daûr a lavorâ une vore ben, come che a dimostrin i gjornâi e chê piçule note che o cjatais come prin coment.
26 agosto 2006
Cipaf: riunion de comission
Come che nus à anticipât Stefano Tuti, si è davuelte la comission Ativitâts produtivis. L'ass. Marco Minisini al à volût puartâ la discussion in comission par fevelâ de situazion e des strategjiis che la zonte e à in program tes prossimis setemanis no dome pal Cipaf, ma ancje pal Agroalimentâr. Al sarès util che Tuti, Minisini o cualchi altri comissari nus disès cemût che e je lade.
25 agosto 2006
24 agosto 2006
Requiem pal Tocai
Ma provait a imagjinâ: o jentrìn li di Gardo e magari daûr dal banc, invezit di Renzo o cjatin Renute. I domandìn: "Mandi Rene, mi darestu un tai di Friulano?".
Come minimo, invezit di un tai, nus dâ cu la scove!
Cualchidun al à proponût di fâ il funerâl dal Tocai al prossim Friuli Doc!
23 agosto 2006
Ska...tait ducj sul Tiliment!
Prin festival di musiche Ska in Tabine
Musiche a sbreghe balon a Viluce di Ruvigne, localitât Tabine (dongje Sant Denêl) cun “Skatiliment”, l’event musicâl inmaneât de associazion culturâl Frequenze Team, in colaborazion cun Pascat Day.
Ducj sul Tiliment sabide 26 e domenie 27 di Avost: a son ancje i Makako jump.
Par informazions, fracait achì
Convocazion dai comitâts di frazion
Chescj a son i nons dai gnûf components dai comitâts:
Farle
DANILO FURLAN (pres), SANDRA STEFANUTTI (vice), DANIELE MARCHETTI, ALESSANDRO BERTINO, IVANO MARCHETTI, ANGELO CAMPANER, ANDREA GABRIELE BERTINO
San Salvadôr
CLAUDIO CARGNELUTTI (pres), VALDI MINISINI (vice), DENIS MINISINI (segretari), AUGUSTO MINISINI, ARMIDA BURELLO
Maian Ovest
GIAN PIERO ANGELO DE MEZZO (pres), GIOVANNI BATTISTA DAFFARA (vice), CARLA NOTARFRANCESCO (segretarie), FRANCO PICILLI, ANNA SCRUZZI, ANNA MARIA CATANIA, MAURO COLETTI
Susans
VECELLIO PLOS (pres), GABRIELLA PITTINO (vice), ALESSANDRO ITALO VENUTI (segretari), GIOVANNI CARLO RADICI, BARBARA GIACOMUZZI, GIUSEPPE BELLO, FLAVIO PLOS
Sant Tomâs
BARBARA MONGARLI (pres), NINO CANDUSSO (vice), LILIANA BEL (segretari), MAURO TABOGA, ANGELA CASASOLA
Pêrs-Sant Liseu
STEFANO BANDERA (pres), SANDRO MICHELINI (vice), ANGELO NICOLA CHIAVOTTI (segretari), MARCO PERSELLO, ANDREA MINISINI, GIANNI VIDONI, ALDO FABRO
Maian Est
MICHELE QUAI (pres), DONATELLA CAPOSASSI (vice), FABIO RIVA (segretari), ITALICO RIVA, ETTORE CIVIDINO, CESARE MODESTO
Cumierç-Trivià
MARGHERITA PLOS (pres), ITALO PIO ROIA (vice), MARTINA PERESANO (segretarie), DANIELE PAOLINI, GIOVANNI PAOLINI, ALBERTO NADALIN, ONORINA COLLINI
Cjasesole
DARIO MODESTI (pres), MAURO BORTOLOTTI (vice), CINZIA MODESTI (segretarie), ALCEO SANDRI, VALENTINO TROMBETTA, PAOLO SCRUZZI, MAURA LIZZI
Fieste Ladine a Sant Denêl
Achì dut il program
22 agosto 2006
Il libri di Angelo Dreosti
ps: o domandi scuse a Agnul se no ai dit nancje il titul, ma lu ai viodût di scjampon e ancje par chest o speri che cualchidun al partecipi dant cualchi informazion util.
21 agosto 2006
Il "Vatican" al vinç il torneu dai Borcs di Susans
La çucule di len invezit e je lade a Borc de Vile.
20 agosto 2006
Letaris sul gjornâl
19 agosto 2006
Su lis stradis
E simpri a proposit di viabilitât lait ancje a viodi ce che o ai scrit plui di un mês indaûr suntun probleme de ss463.
Pe cronache e par jessi clârs: jo le pensi come in chê sere che o ai scrit chel post e inmò prime cuant che o ai fat une interogazion cuintri chê soluzion (Novembar 2005).
E duncje JO NO SOI DACUARDI DI FÂ UNE ROTATORIE SU LA SS463!!!
Voaltris ce pensaiso?
18 agosto 2006
Thermorubriche mensîl di Avost:
centris sociâi sì, centris sociâi no…
Cualchidun (come cuso) fevelant ancje dai comitâts di frazion al à za dit che a son robe che no covente o un sisteme par riciclâ i trombâts de politiche. Secont me ancje cuso di cjan un part di veretât le à: o vin vût plui di cualchi esempli... Ma a part chest, al è di dî che tai comitâts e je ancje tante int che si impegne cence domandâ nuie e lu fâs parcè che i ten ae frazion e aes problematichis dal paîs.
Un grant difiet de politiche di vuê al è chel di jessi masse voltis lontane de int. Parcè disio chest? Dome par dî che ducj i imprescj par cirî un confront cu la int a van ben e duncje in linie di principi jo o pensi che i comitâts a puedin jessi utii, ma si à di stâ atents a no clamâju dome cuant che al covente alc. Nol è nuie di piês che iludi la int disint che tu i tegnis a ce che a disin e dopo deludile. Par tant a van ben i comitâts se si ju ten in considerazion, no dome cuant che a àn di puartâ ator avîs o calendaris. Parcè che cuant che si tire masse la cuarde, si le romp e dopo no si à di lamentâsi se la int a bruntule.
Par tornâ sui centris sociâi, forsit al volarès viodût di fâju costâ il mancul pussibil, stant che une struture e à coscj fis e si à di cirî almancul di fâle lavorâ par no vê di paiâ spesis di bant. Dut câs a son forsit inmò un puest che al covente e tignî dongje la comunitât, a fâ comunitât e par chest o soi convint che e sedi stade une sielte juste fâju un par frazion, li che se no i unics puescj che la int e à par cjatâsi a son dome la glesie o lis ostariis, stant che ancje lis butegutis a son dutis sieradis. Par Maian al è un tic diviers rispiet aes frazion.
17 agosto 2006
16 agosto 2006
13 agosto 2006
Airshow a Lignan
12 agosto 2006
Festivalshow pardabon biel!
Biele serade cun Radio Birikina. Mi risulte che un dai plui brâfs al è stât Dj Francesco, ma dut il spetacul al mertave. Pecjât pal timp che nol à judât...
Achì o ai cjatât il resocont de serade: i numars sono juscj?
11 agosto 2006
Istât, timp di motârs
Il test al è stât scrit di Marco Guidarini, president di Ami, e miedi.
Al è un manuâl che al fâs une panoramiche a 360° grâts sul teme de sigurece par strade e che al invide i motocicliscj a coltivâ la nestre passion pe vuide cun cussience, ma ancje i responsabii des infrastruturis a curâ cun atezions la realizazion di intervents a pro de incolumitât dai motârs.
Bon viaç e un salût ilegâl a ducj!
Ma lait ben planc che il viaç nol è dome rivâ...
Apontament al prossin OKTOBIKERFEST a Pêrs!
Par savê alc di plui sul libri, frache chi
10 agosto 2006
Cipaf
Il comun al è dentri di cualchi mês, ma a son di fâ in curt ats par rindi pardabon significative la nestre presince tal consorzi. Prin di dut e sarès di fâ la perimetrazion des areis di conferî al Cipaf, in maniere che cussì il consorzi al puedi fâ i investiments pal disvilup.
Tes prossimis setemanis a saran clamâts i imprenditôrs des zone par confrontâsi su chest aspiet che secont me al è strategjic pe nestre comunitât.
Voaltris ce pensaiso di cheste sielte?
09 agosto 2006
Un cjanton dal gno paîs
08 agosto 2006
La fieste di Tumieç
La vite, come la politiche, e je come lâ in mont. Cuant che tu rivis insom tu puedis dome tornâ in jù!
E Renzo al à zontât: Sì, ma la piês robe al è che cuant che tu tornis a bas, tu incrosis simpri chei che a van in sù!
07 agosto 2006
Cun Tondo e Haider a Las Vegas
Tancj auguris onorevul!
06 agosto 2006
Dut un cine: BURIS martars ai 29 di Avost
MASSIMO GARLATTI COSTA,
DUT INTUNE GNOT
(se al plûf o fasìn in auditorium).
Massimo Garlatti-Costa al nas ai 19.4.1969 a Udin. Daspò de lauree in Siencis Politichis e vê fat la "Scuola Ipotesi Cinema" di Ermanno Olmi al va in Grande Bretagne dulà che si iscrîf a la "Northern Media School" di Sheffield e al cjape il Master in Regjie e Senegjature. Finîts i studis al tache a lavorâ par diviersis cjasis di produzion indipendentis dal Ream Unît, pal canâl televisîf Channel 4 e par la BBC, e par chei al realize tancj films curts. Lis sôs produzions a son stadis mitudis in onde di une schirie di rêts televisivis e tancj siei films a son stâtsselezionâts e premiâts di preseâts Festivals Internazionâi tant che il Festival du court métrage di Clermont-Ferrand, il Welsh International Film Festival, l'International Short Film Festival di Capalbio, il Raindance Films Showcase di Londre e altris. La sô ultime produzion in lenghe furlane e cjape dentri la schirie di microdocumentaris su la int e lis sôs passions, Int in Curt e il program musicâl SunsAtor ducj i doi realizâts pe RAI dal Friûl Vignesie Julie, ma prime di chescj al à realizât i trê documentaris che a saran presentâts vie par cheste serade.
21.15 Friûl viaç te storie (2004, 38') Il documentari su la storie dal Friûl des origjins ae fin dal Stât Patriarcjâl.
22.00 La Radio Libare dai Furlans Libars (2005, 28') La storie de radio libare dai furlans tes peraulis e i ricuarts dai protagoniscj di chescj 25 agns di programazion in marilenghe.
22.45 Grant finâl Pai plui grancj: BURIS (2000, 38') Tal 1997 Buris al jere un paîs che al jere daûr a disfâsi. I siei abitants a someavin destinâts a un futûr di disocupazion e rassegnazion e il paîs a une lente agonie. Ma la idee e perseverance di un dai siei fîs plui creatîfs a vevin di gambiâ la muse dal paîs par simpri …
Altris informazions su: comun di Tavagnà o www.buris.it
05 agosto 2006
Al cjante il Gjal...
No vino di fâ ancje noaltris une classifiche? Chei che usgnot a vadin, nus podaressin dâ la classifiche alternative, no?
04 agosto 2006
Un cjanton dal gno paîs
Vuê tor des 7 di sere, Gardoland: fieste li di Gardo!
03 agosto 2006
La revision de leç n. 15/96
A son 10 agns che e je stade fate buine cheste leç inovative che e je stade doprade come esempli ancje in altris bandis di Italie, ma che cumò e à dibisugne di jessi inzornade.
Ancje il Furlanist nus vise di chest impuartant apontament.
02 agosto 2006
Ai 4 fieste li di Gardo
Ma prime, ai 3 di Avost li dal Festival aes 8 di sere, il President Renzo al presentarà la stagjon agonistiche 2006/2007 balon e volley de ASD Majanese
01 agosto 2006
Sul Messaggero di vuê
Par un frut, 10 agns a son dal sigûr un pont di partence cuntun avignî dut di fâ sù. Cuant che invezit si fevele di normis e leçs, 10 agns a puedin jessi considerât un moment par fâ un belanç, resonâ su la atualitât o mancul dal dispositîf normatîf e valutâ se al è il câs di viodi se si rive a meti mans stant la evoluzion dai timps e i cambiaments de societât. Chest discors al vâl duncje ancje pe Leç Regjonâl numar 15 dai 22 di Març dal 1996, che propit chest an e je rivade al travuart dai prins 10 agns di aplicazion.
Par fâ un prin e sintetic belanç di chest deceni, al baste viodi cuâi risultâts a son stâts puartâts in concret di cheste normative, che plui di cualchidun ancje ator pe Italie al à puartât a esempli pe sô completece e struture. Dal sigûr al è stât un imprest normatîf che al à judât a promovi il spirt di apartignince e al à mot un sens di autocussience di une identitât linguistiche, che pe prime volte e vignive ricognossude par leç.
Par nuie secondari pe promozion e pe tutele de lenghe furlane al è stât il ricognossiment di une grafie uficiâl cun regulis claris e definidis pe costruzion di une coinè, une lenghe comune che no cope lis variantis locâls (come che cualchidun al volarès dâ di intindi), ma che e fâs di cuviert, difindint e tegnint sot dut chest patrimoni linguistic fat di tantis particolaritâts.
Lassant pierdi argomentazions tecnichis che dispès a colin intune polemiche che no zove a nissun, come che si à rilevât ancje vie pai tancj cors pratics di grafie inmaneâts de Societât Filologjiche Furlane, lis gjenerazions gnovis a àn sêt di Marilenghe e a sintin la dibisugne di imparâ a lei e scrivi te lenghe uficiâl. Dome se al cres l'ûs ancje scrit, une lenghe e pues pensâ di vê un futûr salt e il fat che tancj zovins si son svicinât ai cors pratics al è dal sigûr un biel segnâl che al va a pro di chescj prins 10 agns de Leç 15/96. Ma cetancj altris a podaressin jessi i esemplis di puartâ, ricuardant i tancj progjets che a van de ricercje toponomastiche, al disvilup di une bibliografie in lenghe furlane che si è insiorade, aes iniziativis proponudis di scuelis, ents locâi e associazions che a àn puartât in maniere capilâr la lenghe furlane dentri de societât civîl.
Ma cheste fase promozionâl, ancje se tal complès une vore positive, no pues fermâsi achì e daûr dal parê di tancj al è rivât il moment par une riflession pal avignî di chest imprest normatîf di tutele linguistiche.
Ta chescj dîs di fat e je stade nomenade di bande de Regjon un comission di pueste coordenade di Pier Carlo Begotti che e varà di rielaborâ cheste norme. La Societât Filologjiche Furlane, cjapant esempli di minorancis linguistichis cuntune tradizion plui fuarte de nestre – prime fra dutis chê catalane – , è je daûr a scrivi une relazion par dâ un contribût costrutîf in chest delicât e fondamentâl moment.
La Societât Filologjiche Furlane no si tirarà indaûr e, stant la tradizion che e viôt chest sodalizi un riferiment storic pe azion di tutele de Marilenghe fin de sô costituzion intal lontan 1919, e je fin di vuê disponibil a dâ il so contribût ae Regjon pe revision di cheste leç cuadri, ancje tignint cont de evoluzion normative che e je stade a nivel statâl cu la leç 482 dal 1999 «Normis in cont de tutele des minorancis linguistichis storichis» che daspò plui di 50 agns e met in vore i principis dal art. 6 de Costituzion che za tal 1948 e diseve clâr che «la Republiche e tutele cun normis di pueste lis minorancis linguistichis».


text:
Cussì e scriveve, un secul e mieç indaûr, Catarine Percude (1812-1887), la vôs plui alte (parie cun Federico de Comelli) de prose furlane dal Votcent, intal incipit de sô conte salacor plui biele, Lis striis di Gjermanie. La «contesse contadine», sicu che e je stade clamade, e fo une personalitât une vore interessante pai siei timps. Nobile che no si tirà mai indaûr cuant che i tocjà di mandâ indevant la tiere di famee (in chel di S. Laurinç di Manzan). E, intal stes timp, persone studiade, plene di interès, tant di vê une corispondence seguitive cui inteletuâi de epoche: Francesco Dall’Ongaro e Carlo Tenca e rapuarts culturâi cun Aleardi, Carducci, Valussi, Tommaseo. E di dedicâsi a la scriture, robe no facile par une femine in chei timps. E cun di plui, a la scriture in lenghe furlane.
La sô prose e je vualive, sclete e frescje, sicu che si pues preseâ inte citazion culì par sore. Là che leiende e mît a nassin de osservazion rigorose de nature e des sôs manifestazions.
Bindo Chiurlo al à vût scrit di jê: «l’inspirazion intime e concentrade e passe intal stîl e intai sunôrs, pe aderence strete de forme al pinsîr, pe cuasi assolude perfezion de lenghe e dal stîl». E Amedeo Giacomini al cjatave in jê «une gracie, des voltis ruspie, ma plui dispès maliconiche, un pudôr dai sintiments che al somee tipic des feminis furlanis di ogni timp, un sens dal dolôr e dal rispiet di se vonde inimitabii».
Se Catarine e rapresente lis feminis furlanis di ogni timp, ancjemò plui di marcâ al è il fat che une di chestis feminis e vedi cjatade la voie, la vene e il talent di scrivi. Cuasi di inventâ la prose furlane.
La Patrie dal Friûl (Otubar 2010)


text:
Isoladôr
Isoladôr
Argagn sul cuâl a vignivin picjâts i condutôrs eletrics par che a restin isolâts da chei altris fii e da lis struturis.
A esistin di varie fate:
- rigjits, fermâts cun pernots a dai braçs di sostegn, doprâts di solit in basse tension,
- a sospension, i plui comuns dai cuai a son chei a cjadene doprâts par lis altis tensions.
A son fats soredut di porcelane ma si cjatin spes ancje di veri.
Al dî di vuê si doprin cuasi esclusivementri pes liniis di energjie ad alte tension.
Une volte e jerin doprâts ancje par implants di basse tension, liniis di telefon e di telegraf.


text:
Chel istès, cumò si cjate intune situazion dificile par resons che no son di nature pratiche (cemût che cualchidun al volarès fâ crodi), ma di nature politiche. Si trate di un episodi che al è facil di meti dentri intune campagne simpri plui penze cuintri de comunitât slovene dal Friûl. Al è alc che no si pues justificâ, ancjemò di plui cuant che a paiânt il presit a son i fruts. Par chest il Comitât 482 al è dongje dai gjenitôrs che si son mobilitâts par difindi l’avignî de scuele.
Vuê, a siet sot sere, a àn ancje inmaneât une manifestazion che, a partî de glesie parochiâl e sfilarà dilunc de statâl 54 par rivâ alì dal palaç dal Comun. Une manifestazion che e cjate la plene poie ancje dal nestri Comitât.
Intal spazi dai coments o cjatais ancje un comunicât dal grup dai gjenitôrs che al spieghe in detai la cuestion.


text:
Gian Giacomo Marinoni
Gian Giacomo Marinon (Marinoni) (Udin 1676 – Viene 10 di Zenâr 1755), al fo filosof, matematic e topograf, archeolic e naturalist. Daspò vê studiât a Udin e vê mostrât grande bravure in matematiche al fo mandât a Viene dulà che si laureà dai gjesuits in filosofie. Daspò al tacà a insegnà matematiche.
Tal 1703 fo nomenât matematic di cort di Liopolt I, in chest periodi al fasè dai impuartants lavôrs di topografie doprant gnovis tecnichis di rilevazion. Al preparà des oparis che a forin une vore agradidis tant che lu incargarin di fâ lis mapis di Viene e dal sô circondari, al lavorà ancje pe costruzion dal catastic de Lombardie.
Al fo professôr de Academie de Basse Austrie e po fo astronom de cort asburgjiche e retôr de scuele di inzegnerie militâr di Viene. Te sô vile di Viene al veve un dai miôrs osservatori astronomics dal mont.


text:
De Vichipedie, la enciclopedie libare dute in marilenghe.
Cheste vôs al è un aboç
, che al è stât juste scomençât e al conten dome pocjis informazions.
Se tu puedis,
zonte alc cumò
e judinus a fâle deventâ simpri miôr seguint
lis convenzions de Vichipedie
. Par vê une liste complete da lis vôs in cheste condizion, cjale la rispetive
categorie
. Graziis di cûr.
Marchis
[[|100px|]]
Non ufiziâl par talian Marche
Stât
Italie
Cjâf lûc
Ancone
Superficie 9.694 km²
Popolazion 1.533.088 (2006) ab.
Densitât 154 ab/km²
Provincis Ancone, Ascui Picen, Fer, Macerade, Pesar-Urbin
President Gian Mario Spacca
Sît istituzionâl
Cjale il Progjet regjons
Lis
Marchis a son une regjon de Italie centrâl. A cunfinin a Nord cu la Emilie-Romagne, a Sud cun l' Abruç e a soreli bonât cun Lazi e Umbrie. Il cjâf lûc al è Ancone.
Il nom i derive dal fat che in epoche carolingje jerin a segnavin il tiermin meridionâl dal
Sacri Roman Imperi (ant. tod. marken = tiermins) E je l'uniche regjon da l' Italie dulà che a son presints i dialets dal centri, dal Sud e dal Nord.


text:
77 Namen gefunden
- Laber Feldkirchen in Kärnten (1)
- Labor Feldkirchen in Kärnten (2)
- Lackner Feldkirchen in Kärnten (3)
- Lagerhaus Feldkirchen in Kärnten (3)
- Laggner Feldkirchen in Kärnten (3)
- Lagler Feldkirchen in Kärnten (2)
- Lahn Feldkirchen in Kärnten (1)
- Lahsnig Feldkirchen in Kärnten (1)
- Lambert Feldkirchen in Kärnten (1)
- Lammer Feldkirchen in Kärnten (2)
- Lampl Feldkirchen in Kärnten (1)
- Lamprecht Feldkirchen in Kärnten (2)
- Land Feldkirchen in Kärnten (1)
- Landeskonservatorium Feldkirchen in Kärnten (1)
- Landesversicherung Feldkirchen in Kärnten (1)
- Landstüberl Feldkirchen in Kärnten (1)
- Landwehr Feldkirchen in Kärnten (1)
- Langer Feldkirchen in Kärnten (1)
- Lapan Feldkirchen in Kärnten (2)
- Larghi Feldkirchen in Kärnten (1)
- Lassnig Feldkirchen in Kärnten (6)
- Latschein Feldkirchen in Kärnten (1)
- Lattacher Feldkirchen in Kärnten (4)
- Lautner Feldkirchen in Kärnten (2)
- Lebensmittel Feldkirchen in Kärnten (2)
- Lechner Feldkirchen in Kärnten (9)
- Lederer Feldkirchen in Kärnten (1)
- Lederitsch Feldkirchen in Kärnten (3)
- Lederwarenerzeugung Feldkirchen in Kärnten (1)
- Leeb Feldkirchen in Kärnten (1)
- Legat Feldkirchen in Kärnten (3)
- Lehrgang Feldkirchen in Kärnten (1)
- Leibetseder Feldkirchen in Kärnten (1)
- Leidinger Feldkirchen in Kärnten (1)
- Leitner Feldkirchen in Kärnten (5)
- Lengger Feldkirchen in Kärnten (1)
- Lenhardt Feldkirchen in Kärnten (3)
- Leopold Feldkirchen in Kärnten (2)
- Lercher Feldkirchen in Kärnten (1)
- Leschanz Feldkirchen in Kärnten (1)
- Lesjak Feldkirchen in Kärnten (2)
- Lessiak Feldkirchen in Kärnten (2)
- Letzl Feldkirchen in Kärnten (3)
- Lex Feldkirchen in Kärnten (1)
- LIBRO Feldkirchen in Kärnten (1)
- Licht Feldkirchen in Kärnten (1)
- Lichtenegger Feldkirchen in Kärnten (1)
- Liebetegger Feldkirchen in Kärnten (1)
- Lieftenegger Feldkirchen in Kärnten (2)
- Liensberger Feldkirchen in Kärnten (2)
- LIFESTYLE Feldkirchen in Kärnten (1)
- Lighting Feldkirchen in Kärnten (1)
- Limonadenerzeugung Feldkirchen in Kärnten (1)
- Linder Feldkirchen in Kärnten (1)
- Lingenhel Feldkirchen in Kärnten (1)
- Linninger Feldkirchen in Kärnten (1)
- Lippitsch Feldkirchen in Kärnten (1)
- Liriano Feldkirchen in Kärnten (1)
- Loitsch Feldkirchen in Kärnten (1)
- Lokanschitz Feldkirchen in Kärnten (1)
- Lokantschitz Feldkirchen in Kärnten (1)
- Lomberger Feldkirchen in Kärnten (1)
- Londer Feldkirchen in Kärnten (6)
- Looser Feldkirchen in Kärnten (1)
- Lorber Feldkirchen in Kärnten (5)
- Löschenkohl Feldkirchen in Kärnten (1)
- LSC Feldkirchen in Kärnten (1)
- Lubach Feldkirchen in Kärnten (2)
- Luchini Feldkirchen in Kärnten (1)
- Lueder Feldkirchen in Kärnten (1)
- Lueger Feldkirchen in Kärnten (1)
- Luggale Feldkirchen in Kärnten (1)
- Luschnig Feldkirchen in Kärnten (1)
- Luther Feldkirchen in Kärnten (1)
- Lutschaunig Feldkirchen in Kärnten (5)
- Lutz Feldkirchen in Kärnten (1)
- Luxbacher Feldkirchen in Kärnten (1)


text:
Popolazion
La popolazion al è un grop di personis o organisims di une cierte specie che a vivin intune stesse zone o intun spazi determinât.
Il studi des popolazions umanis, dal lôr numar e dal disvilup tal timp al ven fat de demografie. Il compuartament des popolazions al è un argoment studiât de sociologjie, de economie e de gjeografie.
Il studi des popolazions animâls o vegjetâls al ven fat de biologjie. Pal studi dal disvilup des popolazions tal timp, dal lôr tas di cressite e di mortalitât e ven doprade une vore la statistiche.


text:
Google Monde Carte -
France Carte -
Link Removal
Goog le Monde Recherche
-
Blog di Sandri
- Blog par condividi cu la famee e cun ducj i amîs lis fotos dai puescj visitâts.
-
Cjargne Online
- La storie, la nature, le tradizions e la societât da Cjargne. Dut cu lis contribût dai visitadoris.
-
Comitât 482
- Par la difese di une lenghe e dai dirits di cui che le dopre. Normative, dossiers, comunicâts e membris del comitât.
-
Declarazion universâl dai derits dal om
- Al presente la version digital dal at.
-
Di ca e di là dal Nadison - Pagjinis furlanis
- La storie dal Friûl. Cjants, pagjinis, storiutis, poesiis e altri. Sezion par furlan de associazion "Di ca e di là dal Nadison dal Lusinç e dal Tiliment".
-
Donne in Carnia
- Panoramiche al femminin di culture, tradizions, storie, atualitât, ambient e territori. Notiziis e storiis, fotografiis e link utii.
-
El Tomât
- Associazion culturâl a Buie. Libris, events, fotos. A disposizion i archivis dal gjornâl e i ultins numars publicâts.
-
Fantats Furlans
- Associazion cence fins di vuadagn, cjossolin tal timp libar, si cjatin plui o mancul une volte par setemane cun chê di organizâ e progjetâ alc di seri.
-
Furlans de diaspore
- Les vôs dai Furlans sparniçâts ator pal mont.
-
Glesie Furlane
- La vitrine e à il fin di meti in taule par ducj i furlans la traduzion de Bibie che pre Checo Placerean al à fat par judâ ducj i furlans dal mont sparniçàs ca e là a sintîsi grancj come ducj che altris, sedi ebreus, che grêcs, che latins, talians o inglês.
-
Glesie Furlane
- E je un grop di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la propie fede cu la propie identitât culturâl. Vuê si fevelarès di inculturazion de fede o di vanzelizazion de culture. Gnovis, la Bibie, e-libris, Olmis (di A. Beline).
-
I Gnognosaurs
- Nassûts intal 1996 dal lapis spiçot dal ilustradôr Andrea Venier, i dinosauruts Gnognosaurs di in chê volte a compagnin i fruts furlans ae scuvierte de marilenghe.
-
Il Blog dal Crot
- Peraulis in libertât ator pes rois e pai fossâi.
-
Il diari - Gnovis par furlan
- Al dâ la pussibilitât a ducj chei che no rivin a cjatâ il diari in tai lûcs dulà che al ven distribuît, e massime ai furlans che a son atôr pal mont, di podê discjamâ une copie dal gjornâl in pdf.
-
Internazionalitari
- E je une trasmission di radio Onde Furlane che e fevele, cuntun tai nazionalitari, des nazions cence stât e des minorancis nazionâls de Europe.
-
La grame
- Lavore pe promozion de lenghe e des culturis furlanis, des tradizions e des identitât locâls, inmaneant cunvignis, spetacui, manifestazions musicâls, teatrâls e cinematografichis.
-
Numar Un
- At costitutîf de associazion culturâl che lavore dome che par fins culturâi, ricreatîfs, formatîfs, informatîfs etics e sociâi.
-
Pinsîrs
- Pinsîrs, riflessions, insiums, universitât in gjenar par furlan.
-
Rivoc furlan
- La prime e ugnule vôs ladine e furlane che e partìs dal Lât di Como.
-
Sù pes Gjermaniis
- Vôs furlanis-bavaresis, par contâ di chi e di là.
-
Un compit par furlan
- Liendis, usancis e costums de Cjargne.
-
Une vôs zovine, une vôs libare
- Il blog di Christian Romanini. Un spazi par fevelâ di ce che al sucêt a Maian e dulintor.
file()filename ()
Moteur Recherche Goog Le Monde - Infos sur le Monde.
- Annuaire Bretagne France
- noyal pontivy elections municipal 2014


text:
Jutori:Vuide in curt/Cambie
Inizi · Cambie la pagjine · Formatâ il test · Cemût fâ dai leams · Discussion · Lis liniis vuide · Deventâ un utent registrât
La principâl pussibilitât di colaborâ a une Wiki come cheste e je chê di Cambiâ la pagjine. Si pues fâ in dutis lis pagjinis fûr che chês protetis, al bastarà clicâ su la lengute in alt cun scrit Cambie. Se tu âs voie di provâ subit tu puedis doprâ la pagjine di prove dulà che tu puedis fâ i tiei esperiments cence da fastidi a nissun. Va ae pagjine di prove.
Mostre anteprime[cambie | modifiche il codiç]
Une funzionalitât une vore impuartante che tu puedis doprâ e je chê che e mostre la anteprime de vôs cence salvâ la pagjine. E je une buine usance abituâsi a doprâ spes la anteprime e salvâ la vôs dome cuant che si è contents di chel che si è fat.
Somari[cambie | modifiche il codiç]
Prime di salvâ al sarès ben scrivi alc tal somari contant in curt chel che si è fat.
Piçulis Modifichis[cambie | modifiche il codiç]
Se lis modifichis a son piçulis si pues ativâ la casele di control Chest al è un piçul cambiament.


text:
Ai
13 di Març, intant di une visite istituzionâl in Cornualie, il prin
ministri vicjari dal Ream Unît, Nick Clegg, al à comunicât che il
guvier britanic al finanziarà cun 150 mil sterlinis la convenzion pe
lenghe corniche, inviade ancjemò intal 2010 cun chê di promovi la
presince di cheste lenghe te scuele e te societât. La convenzion e
sarès scjadude ai 31 di Març e, sul imprin, l’esecutîf britanic
al veve fat savê che no le varès tornade a finanziâ. La gnove
comunicade dal prin ministri vicjari e je stade preseade sei dal
Consei de Cornualie, sei des organizazions impegnadis intal promovi
la lenghe di cheste piçule nazion celtiche. Clegg al à spiegât che
si trate di un invistiment impuartant par vie che, cul promovi la
lenghe, si promôf ancje i caratars origjinâi de Cornualie e si da
cussì un sburt ancje ae economie, massime chê leade al turisim e
aes produzions tipichis.
Font:
Government UK,
13/03/15;
Cornwall Council, 06/03/15


text:
Al č di dī che nancje chź lą no jere la prime volte che la Reāl Societāt Boeme des Siencis si interessave dal Friūl: za dal 1841 e veve vūt publicāt il secont studi sientific che lu cognossģn su Resie (Sreznevskij 1841). Chel prin studi lu veve publicāt il fondadōr de slavistiche Josef Dobrovsky su "Slavin" (Dobrovsky 1806).
A Praghe i tocje ancjemņ un primāt intai studis furlans: chi dal 1915 a ąn publicāt ancje il prin studi lenghistic che al tratave dome il furlan cence fā comparazions cu lis altris lenghis romanichis. Al č un studi un grum interessant ancje pal metodi interdissiplinār che al rivuarde ancje la etnologjie. Difat a ąn publicāt la traduzion par talian maimodant. (Habsburg-Lothringen 1915, d'Asburgo-Lorena 1996)
Finide la vuere, a Praghe i cjatģn une altre persone impuartante pe storie dai studis furlans: si trate di Bindo Chiurlo, prin letōr di talian inte nestre facoltāt, dulą che al ą cjapāt il titul di docent. Chiurlo al ą insegnāt a Praghe vie pai agns 1922-1930 e in chel timp al ą metūt dongje la sō antologjie de leterature furlane (Chiurlo 1927).
L'Istitūt di Studis Romanics li de Facoltāt di Filosofie de Universitāt "Carli IV" di Praghe al ą rignuvīt i studis furlans vierzint i cors di lenghe furlane intal Novembar dal 1991. Ben che ogni an il program al vegni justāt daūr dai interčs dai students, si pues dī che i cors a son pal solit doi: un di lenghe e chel altri di civilizazion (cun fondis di gjeografie, storie, storie de leterature, etnologjie).
I moments chei plui impuartants inte storie dai gnūfs cors a son stāts il prin indotorament (Setembar 2001) e la nassite dai sfueis di Furlan di Praghe (Novembar 2001).
An academic 2002/2003:
An academic 2003/2004:
Ultime version: ai 26 di Fevrār dal 2004
*No dome lenghe *Furlan di Praghe *glossaris *Giorgio Cadorini *Univerzita Karlova v Praze


text:
Fisiche
La fisiche e je la sience che e studie i fenomens de nature in mût sperimentâl par gjavà fûr leçs matematichis.
Cuant che o cjacarin di fisiche o podìn distingui fra fisiche classiche e fisiche moderne. La prime e studie chei fenomens che si rivin a viodi te vite di ogni dì. La seconde invezit e studie fenomens che a sucedin a velocitâts grandonis dongje a la velocitât de lûs, o in dimensions une vore piçulis come chês atomichis o molecolârs.
Te fisiche classiche o vin la mecaniche, la termodinamiche, la otiche, l’eletromagnetesim.
Te fisiche moderne o cjatin la relativitât, la mecaniche cuantistiche, la fisiche des particelis.
L'eletroniche che in di di vuei a è presint in ogni trabacul, a è un biel esempli di aplicazion pratiche seti de fisiche classiche che de fisiche moderne.


text:
Milan
Milan (lombart ocidentâl Milan, orientâl Milà, talian Milano) e je la citât plui grande de Italie dal nord, logade inte plane de Lombardie, la regjon plui popolose e ricje dal nord. La citât e à cirche 1.308.500 abitants (2004), ma la popolazion de intire aree urbane (La grande Milano) e je cirche di 4.280.820 personis (stime dal 2006). I siei abitants si clamin milanês, ma spes si dopre ancje la peraule meneghin, de mascare dal carnevâl Meneghino, o ambrosians, di Sant Ambrôs, patron de citât (fieste ai 7 di Dicembar).
Par un grum di secui, il non di Milan al è stât Mailand, che al è ancjemò vuê il non par todesc; al ven fûr dal celtic Medelhan (ven a stâi "tal mieç de plane") che al devente Mediolanum pai Romans.
La citât e je famose pe mode (e je sêt di diviersis ditis impuartantis dal setôr e di sfiladis une vore seguidis), pes spesis (in particolâr in Via Montenapoleone) e al è un grues centri finanziari, dulà che si cjate la uniche borse taliane; a Milan e àn la sêt un bon numar di gjornâi talians.
I monuments plui famôs di Milan a son il Domo in stîl gotic, il cjiscjel sforzesc, il teatri de Scale, la glesie di Sante Marie da lis Graziis (dulà che si pues viodi "La ultime cene" di Lenart da Vinci).


text:
Risuriment
Periode istoric, moviment di oms e ideis liberâls ch'al puartà a lis vueris per definitive liberazion da l'Italie de ocupazion foreste, massime di chee da l'Imperi d'Austrie prim e di chel d'Austrie-Ongjarie daspò e che al contibuì, in gran part, a la distruzion di chest ultim. La vuide dal Risuriment e fo puartade indevant di bande di une elit borghês, liberâl, massoniche e anticlericâl che pe planc planc e rivà a coinvolzi e a sveâ dut il popul talian. Dal 1948, al 1918 cul completament de unitât nazionâl e la formazion definitive dal Stât talian midiant lis Vueris di Indipendence.
Lis Vueris d'indipendence:
A chestis a van zontadis:
la Concuiste dal Sut-Italie par man da "i Mil" di Giuseppe Garibaldi
la Concuiste dal Centri-Italie
la Concuiste di Rome e dal Lazi


text:
Cors Di Lenghe Furlane
Cors Di Lenghe Furlane
Publication date: 2009
Number of pages: 73
Format / Quality: PDF
Size: 4.2MB
Chest cors di lenghe furlane al ven inmaniât dal Ent Friûl tal Mont par judâ ducj i furlans, che si cjatin lontans dal Friûl Vignesie Julie, a fevelâ e scrivi te proprie lenghe. Cheste iniziative si propon di dâ des cognossincis tal cjamp de fonologjie, de morfologjie e de sintassi de lenghe furlane. Al è un cors teoric e pratic tal sens che in ogni lezion a vignaran indicadis lis regulis gramaticâls, seguidis di une schirie di esercizis di davuelzi. Dopo che il studiôs al varà eseguît i esercizis stes, al podarà lâ te part riservade a la verifiche par controlâ se la esecuzion dal propri lavôr e je stade davuelte seont lis indicazions dadis.
***if you want to support Language.ws, if possible try to download from files.uz please***
DOWNLOAD:
No Password
Re-upload requests are only made with the orange button Report Content. See here.


text:
William Shakespeare
William Shakespeare (23 di Avrîl 1564 - 23 di Avrîl 1616 dal calendari julian; 3 di Mai 1616 dal calendari Gregorian) al fo un dramaturc, poete e atôr inglês. Al nassè a Stratford-upon-Avon e al è considerât il plui grant scritôr di lenghe inglese e un dai plui grancj dramaturcs dal mont. Il so cognon si lu cjate ancje intes formis Shakspere, Shaksper, Shaxper, e Shake-speare, par vie dal fat che l'inglês no veve ancjemò une grafie standardizade in chê volte.
Tabele dai contignûts
Biografie[cambie | modifiche il codiç]
I siei gjenitôrs, John Shakespeare e Mary Arden a vevin vot fîs, che Shakespeare al jere il tierç, e il prin mascli. John Shakespeare al jere un comerciant di lanis, coreans e guants, in po ancje conseîr comunâl (alderman).
William al le par sîs mês inte scuele elementâr e, di cuant che al veve dîs agns, a la scuele secondarie, dulà che i forin insegnâts i autôrs latins. Plui tart, lis condizions economichis de so famee a declinarin e nol podè frecuentâ i studis universitaris. Tal 1582, a disevot agns, al sposà Anne Hathaway di 26 agns, e cun jê al ve tres fiis, Susannah, Hamnet e Judith.
Tal 1587 Shakespeare al scomence a lavorâ a Londre come atôr di teatri. La sô prime opare leterarie e fo un poeme erotic dal titul "Venus e Adonis", scrit tal 1593. Daurman e rivà la peste, par cui i teatris a scugnirin sierâ par cirche doi agns. Al è in chê volte che il cont di Southampton, Henry Wriothesly al deventà il so protetôr. Cuant che i teatris a tornarin a vierzi, tal 1594, Shakespeare si associà cun la companie dal Lord Chamberlain, cusin de regjine. Di chest moment, Shakespeare al otignarà dute une schirie di sucès, che a saran refudâts e criticâts dai siei contemporanis di plui alt nivel culturâl, e che a consideravin lis sôs oparis e dut il teatri un intrateniment volgâr.
Ai 20 di Otubar dal 1596 al comprà un titul nobiliâr pal pari e ai 4 di Mai 1597 une cjase a Stratford. So mari, Mary Arden, e murì ai 9 di Novembar di chel an. Daspò vê scrit La Tampieste, Shakespeare al vivè ritirât a Stratford cun la sô famee, volint dome integrâsi cu la piçule borghesie locâl. Tal so testament, fat ai 25 di Març 1616, al lassà dutis lis sôs propietâts ai siei dissendents, e cualchi robe par trê atôrs (Richard Burbage, John Heminges e Henry Condell) e pe so femine. Al murì ai 23 di Avrîl dal 1616, a cincuantedoi agns.
Al fo soterât ai 25 di Avrîl tal presbiteri de glesie di Stratford. I siei compagns, siet agns plui tart, i daran il miôr omaç, publicant dutis lis sôs oparis intun libri, che al sarà la base di dutis lis edizions sucessivis e ancje de fame imortâl dal poete inglês.
Oparis[cambie | modifiche il codiç]
Tragjediis[cambie | modifiche il codiç]
- Romeo e Juliete (Romeo and Juliet)
- Macbeth
- Il re Lear (King Lear)
- Hamlet
- Otelo (Othello')
- Tit Andronic (Titus Andronicus)
- Juli Cesar (Julius Caesar)
- Antoni e Cleopatre (Antony and Cleopatra)
- Coriolan (Coriolanus)
- Troilus e Cressida (Coriolanus)
- Timon di Aten (Timon of Athens)
Comediis[cambie | modifiche il codiç]
- Dut al è ben chel che finis ben (All's Well That Ends Well)
- Cemût che us plâs (As You Like It)
- Insium di une gnot di mieç Istât (A Midsummer Night's Dream)
- Tant rumôr par nuie (Much Ado About Nothing)
- Misure par misure (Measure for Measure)
- La ruspiose domade (The Taming of the Shrew)
- La decime seconde gnot (Twelfth Night, or What You Will)
- Il marcjadant di Vignesie (The Merchant of Venice)
- Lis legris comaris Windsor (The Merry Wives of Windsor)
- Lis fadiis dal amôr perdût (Love's Labour's Lost)
- I doi zentiloms di Verone (The Two Gentlemen of Verona)
- La comedie dai erôrs (The Comedy of Errors)
Oparis storichis[cambie | modifiche il codiç]
Oparis tardis[cambie | modifiche il codiç]
- Pericle, princip di Tir (Pericles, Prince of Tyre)
- Cimbelin (Cymbeline)
- La conte di Unvier (The Winter's Tale)
- La tampieste (The Tempest)
Opare atribuide a Shakespeare[cambie | modifiche il codiç]
- I doi nobii cavalîrs (The Two Noble Kinsmen)


text:
9 di Avrîl
Il 9 di Avrîl e je la 99° zornade dal Calendari Gregorian, (la 100° se l'an al è bisest). A mancjin 266 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1867 - Ratificât dal Senât dai Stâts Unîts di Americhe il tratât cu la Russie pe vendite dal Alaska
Nassûts vuê[cambie | modifiche il codiç]
Muarts vuê[cambie | modifiche il codiç]
- 1492 - Lorenzo de' Medici, siôr di Florence
- 1626 - Sir Francis Bacon, filosof inglês, statist, autôr di saçs (n. 1561)
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sante Casilde
- Sante Walfride


text:
Trep di Cjargne
Trep di Cjargne al è un comun inte Cjargne, che al dì di vuê al fâs part de provincie di Udin e al à 655 abitants. Al è il comun principal de Val Pontaibe adun cun Liussûl, traviersât dal Riu Pontaibe e dai siei afluents. A Nord al è il Mont Paulâr (2043 m.) e Dimon (2040 m.), invezit a Sud e je la Mont Tersadie (1959 m.).
Storie[cambie | modifiche il codiç]
No si sa cun precision cuant che al è stât fondât: forsi za in epoche romane, come zone di produzion di legnam e di passons. Te ete di mieç cheste zone e jere sot la jurisdizion dal vescul di Zui prime e di Aquilee dopo. Tai documents dal 1100 si tabaie dai paîs di Sciai e Taussie, ma nome tal 1300 si tabaie ancje di Zenodes e Trep. Dal 1420, cul passaç a Vignesie de Cjarne e di dut il Friûl, si comence a ricuardâ i “cjastelîrs”, ven a dî chel di Duron, chel di Sciai e chel di Trep. Plusôrs voltis la valade e ven tocjade de montane, in particolar tal 1692, cuant che Trep al ven cuasi dut ruvinât. Di chê volte i abitants a comencin a jessi costrets a emigrâ, soredut in Austrie e in Baviere, come cramârs e "foralaris".


text:
Daûr
dal ultin rapuart di Amnesty International sui Balcans i atacs e lis
menacis ai dirits umans a restin ancjemò tancj, des agressions e des
discriminazions cuintri dai omosessuâi fintremai ai atacs ae
libertât di stampe, cence dismenteâ la situazion dificile di
diviersis minorancis linguistichis e nazionâls. Tal câs de Romanie,
par esempli, si va dilunc a segnalâ lis discriminazions cuintri dai
rom, ancje cun câs di dislozaments sfuarçâts. Rom e minorancis
serbis a son lis comunitâts plui discriminadis in Cravuazie. In
Macedonie, in plui de situazion dificile dai rom, si cjale cun pôre
al cressi des violencis tra la comunitât macedone e la minorance
albanese. Violencis e tensions etnichis a restin po di cjase ancje in
Cossovo, massime intes areis dal Nord là che e vîf une gruesse
minorance serbe.
Font:
Balkan Insight,
25/02/15


text:
I ultins
dâts su lis preiscrizions intes scuelis de Comunitât Autonome
Basche a mostrin che a van dilunc a cressi lis fameis che a sielzin
pai lôr fîs il model di insegnament in lenghe basche. I sistemis
scolastics principâi de CAB a son trê, ven a dî il Model A che al
è dut par spagnûl, gjavadis lis oris di lenghe e leterature basche
che a vegnin fatis par euskara, il Model B che al à un implant
bilengâl e al previôt che un pocjis di materiis a sedin insegnadis
par spagnûl e un pocjis par basc, e il Model D che invezit al ven
fat dut par euskara, gjavadis lis oris di lenghe e leterature
castiliane che a son fatis par spagnûl. Dilunc vie dai agns, chest
ultin model al è lât indenant a cressi simpri di plui e cumò, daûr
di chescj ultins dâts, al ven sielzût di cuasi il 78% des fameis.
Il Model B, o sei chel bilengâl, al à pierdût une vore di teren e
aromai a sielzilu al è a pene il 19% dai gjenitôrs. Il Model A, ven
a dî chel cul spagnûl tant che lenghe principâl, al è colât jù
a di une presince cuasi simboliche; cun di fat, daûr des ultimis
preiscrizions, a optâ par chest model di insegnament al è stât
dome il 3% des fameis.
Font:
El Correo, 19/02/13


text:
Ai 14 di Zenâr il Parlament european al à fate buine une risoluzion che e fisse une schirie di indreçaments ancje par chel che si riferìs aes lenghis minorizadis e aes minorancis nazionâls storichis. Cundut che il document nol à valôr legjislatîf diret, al è impuartant par fissâ la direzion che lis istituzions europeanis si impegnin a lâ cui lôr proviodiments. Cun di plui si invide i stâts che ancjemò no lu àn fat a firmâ e a ratificâ la Convenzion cuadri pe protezion des minorancis nazionâls e la Cjarte europeane pes lenghis regjonâls o minoritariis. Intal test si marche “la impuartance dal difindi e dal promovi lis lenghis regjonâls o minoritariis, ricuardant che il dirit di fevelâ e di jessi educâts inte proprie lenghe native al è un dai plui impuartants dirits di fonde”. Il document al dîs ancje che “i principis de sussidiarietât e dal autoguvier a son la strade miôr par frontâ la cuestion des comunitâts nazionâls minoritariis storichis” e al invide a lâ daûr dai modei europeans plui fuarts ta chest setôr (par esempli Paîs Basc, Catalogne, Gales) e a cjatâ fûr, di chê strade, lis soluzions miôr di autoguvier. Cun di plui, si zonte che la politiche pal plurilinguisim de Union Europeane e à di promovi e di difindi lis lenghis regjonâls e minoritariis cun risorsis di pueste e programs specifics di zontâ a di chel sul aprendiment continuatîf (Lifelong Learning Programme).
Font: Eurolang, 15/01/09


text:
La çampe indipendentiste basche, che aromai si ricjate cun dutis lis sôs rapresentancis partitichis e associativis metudis fûr leç, e à comunicât la sô intenzion di inmaneâ une manifestazion popolâr a Bilbo / Bilbao ai 21 di Avost che e varà tant che sproc: par un cambi politic e sociâl dilunc de strade pe indipendence. Chest gnûf segnâl di vivarositât dal moviment abertzale al cole juste cualchi zornade dopo che il ministri spagnûl dal interni, Alfredo Pérez Rubalcaba, al declarave che ancje se la çampe indipendentiste basche e ves cjapât distance de violence no sarès stade legalizade (cundut che la motivazion uficiâl par meti fûr leç i partîts e lis organizazions de çampe abertzale e je propit chê de mancjance di une condane esplicite de violence di ETA). Dut câs, no dome intal Paîs Basc, si domandisi cemût che si puedi meti fin al conflit se di une bande si va dilunc a cressi la repression cuintri des organizazions politichis e associativis dal indipendentisim basc e a dineâur cualsisei spazi di espression, e di chê altre bande, di là dai proclamis, no si rive a bati ETA sul plan militâr come che a mostrin a clâr lis ultimis azions metudis in at de organizazion armade basche.
Font: Gara, 03-12/08/09


text:
Ai
21 di Zenâr la Rêt Europeane pe Avualiance Linguistiche (ELEN) e à
presentât intant de audizion sul rispiet dai dirits umans in Spagne
tignude de ONU a Gjinevre un rapuart che al met adun lis violazions
dai dirits linguistics segnaladis intal stât spagnûl tra il 2007 e
il 2013. Plui che une liste sterpe des normativis violadis, il
document al centre la sô atenzion su câs specifics là che lis
vitimis di chestis violazions a contin ce che ur à sucedût. Indi
ven fûr un cuadri di discriminazion sistematiche e istituzionalizade
des lenghis altris dal stât spagnûl tant che catalan, basc e
galizian, ma ancje asturian e aragonês. Il document al sarà
presentât in Jugn intant di une session plenarie de ONU, ma in
gracie de mediazion dai europarlamentârs bascs e je za stade fate
cognossi ancje ae Comission europeane. Cun di plui e podarès jessi
la fonde par puartâ il teme denant de Cort europeane pai dirits
umans.
Font:
El
Punt Avui,
27/01/15;
Europa Press, 28/01/15; El Pais, 21/01/15


text:
Paîs Basc: Sanz al torne ae presidence de Navare
Come che si veve bielzà anticipât, i socialiscj i àn splanade la strade pal guvier de Navare ae diestre spagnoliste. Cun di fat, ae seconde votazion, Miguel Sanz al è stât elet di gnûf president de Navare cui 24 vôts de UPN e de CDN. Dut câs, la sô elezion e je stade pussibile dome in gracie des 11 schedis blancjis e dal vôt di astension rivâts dai 12 parlamentârs socialiscj. Cuintri de rielezion dal candidât de diestre a vevin votât invezit i moviments nazionaliscj bascs rapresentâts de coalizion Nafarroa Bai (12 deputâts) e la çampe radicâl (IUN, cui siei 2 parlamentârs). I socialiscj de Navare (PSN) a àn duncje ubidît ai ordins rivâts de direzion centrâl dal Partît Socialist Spagnûl (PSOE). Cheste situazion, dut câs, e riscje di puartâ ae roture il PSN. Za diviers membris dal diretîf a àn presentât lis lôr dimissions – tant che Irene Lapuerta, Mariano Cerezo, Lourdes Montero, Teresa Iradiel e María Luisa Osta – e si fevele aromai de nassite di un gnûf partît progressist de Navare che nol vegni a compromès cu la diestre spagnoliste.
Dal moment che il gnûf esecutîf si cjate a guviernâ cence vê la poie de maiorance dal Parlament de Navare, al à fat viodi di jessi disponibil a colaborâ ancje cun altris fuarcis politichis e a sbassâ il nivel di scuintri su ciertis cuestions, come chê de lenghe basche. Cun di fat, il gnûf ministri pe educazion, Carlos Pérez-Nievas (de CDN), al à za declarât la sô intenzion di meti sù un Istitût pe politiche linguistiche a pro dal euskara e di normalizâ la situazion dal model scolastic D, ven a dî là che l’insegnament al ven fat in lenghe basche.
(Font: Gara, iparralde.eu, 11-18/08/07)